gazte literatura: DIRUA GALGARRI\nARALAR BHIko ikasleok irakurtzen ditugun liburuak eta beraiei buruzko gure iritziak.\n(Auspoa, 1962 / Euskaltzaindia, 2015)\nJatorri euskaldunekoak badira ere, Parisen egiten dute lan Jean Pierre Vivier-rek eta Franzis ilobak. Beraien zaintzapean zeukaten diru kopuru handia desagertu egin da bulegotik, baita Franzisen altzairuzko erloju dotorea, osabak oparitutakoa.\nPoliziek erdi hilik topatu duten gaizkileetako batek esandako azken hitzen hariari tiraka, iritsiko da Claudet komisarioa gaizkileak topatu eta atxilotzera. Baina lapurrek, presiopean egonda ere, ez dute lau milioien desagerpena bere gain hartuko. Friederick erlojugile azkar eta maratzari –egile beraren antzeko bat– esker argituko da kasua.\nPertsonaiak ez dira oso sinesgarriak, bere paperean estu eta zurrunegi agertzen dira. Euskaldunak fededunak dira, dudarik gabe. Emakumea etxekoandrea da, ez besterik. Kontakizuna denboraren katean emanda dago, salto eta gauza “arrarorik” gabe. Bukaeran sorpresatxoa gordetzen du istorioak.\nPolizia kontakizun xalo eta sinplea, topikoz betetakoa, eratu zuen egileak. Pentsamolde arrazista samarrak eta bortxakeriaren aldekoak erdikusten dira zenbait eskenatan. Euskal polizia nobelaren hastapenak (aurretik Hamabost egun Urgainen geneukan) koka genezake narrazioa eta, egun, hori da bere baliorik handiena.\nEz du lan handirik irakurtzeak eta gustagarria izan daiteke ordu parea emateko. Euskalkia gozatu nahi izanez gero, Auspoa-ren edizioaz hobeto.\nSautrelan Beñat Sarasolak esandakoak:\nEuskal polizia nobelaren bilakaerari buruzko zerbait gehiago jakiteko:\nEtiquetas: KLASIKOA, POLIZIAKOA\nLiburua gustatu zait, interesgarria eta entretenigarria zelako. Baina alde batetik zaila egin zait irakurtzeko, aspaldiko liburua delako eta garai batean ez zelako euskara batuan idazten eta gu euskara batuan irakurtzen oituta gaude, beste alde batik pertsonaia batzuk gutxitan ateratzen ziren eta agertzen zirenean ez nintzen gogoratzen zein ziren. Franzis pertsonaila asko gustatu zait eduki duen portaeragatik.\nLiburua asko gustatu zait, interesgarrua eta misteriotxua delako. Baina pixkabat kostatu egin zait irakurtzea, liburua ez dagoelako euskara batuan. Baina nik aholkatzen dizuet irakurtzea eta gainera gure adinekoentzako ondo dago misteriotxua delako.\nAnima zaitezte irakurtzera!\nDirua Galgarri. Liburua asko gustatu zait, oso interesgarria iruditu zait, baina, euskara batuan ez dagoenez idatzia pixka bat kosta egin zait guztiz ulertzea, ala ere erraz ulertzeko moduan dago. Nik gure edadeko jendeari gomendatuko nioke, hau da hamahiru hamalau urte inguruko gazteei, gure edadean normalean jendeak gustuko izaten baititu bai misterioa eta bai abentura. Liburuak beste alde on bat ere badu, hitz ezezagun batzuk liburuaren hasieran daude, eta beraz, hitzen baten esanahia ez badakizu, bertan begiratu eta hitz gehienak bertan ageri dira.\nUxue Zuriarrain, 3B (15-16)\nAsko gustatu zait liburua zergatik plan bat egiten dute lapurreta egiteko, gero ere poliziak sartzen dira lapurrek billatzea eta hori asko gustatu zait nola egiten dituzte gauzak, poliziako gaiak gustatzen zaizkionarentzat gobendatuko nuke, erraza da irakurtzeko eta denbora azkar pasatzen da\nUNAI P 3A\nLiburua polita iruditu zait. Dena dela, hasierako zatia (Baztango idazleei buruz hitz egiten duena) soberan dagoela esango nuke, sakonegia baita, eta ez baitu ondoren kontatuko duenaren inguruko argibiderik ematen.\nIdazlea orojakilea da, eta beraz, erraz antzematen da hurrengo pasartean zer gertatuko den.\nBi ezaugarri hauen bila dabilenak irakurriko du gustura liburua: batetik, polizia istorioak, eta bestetik, berriz, Baztango euskara.\nENEKO ON. 3.B 2015/2016\nMisteriozko ipuinak atsegin ditudanez, liburu hau asko gustatu zait; batetik mamitsua delako eta bestetik irakurri ahala jakin-mina pizten didalako. Orri kopuru aproposa du, ez da luzeegia ez eta motzegia ere. Arrazoi horrek gusturago irakurtzera bultzatzen nau. Gainera ondo eta errez irakurtzeko moduan dago idatzita. Bukaera asko gustatu zait inork espero ez zuen pertsona delako lapurra. Liburu hau misterioa atsegin duen jendeari gomendatuko nioke.\n"Dirua Galgarri" liburua ez dago gaizki, ulertzeko zertxobait zaila da eta asiera ez zait orrenbeste gustatu, ala ere irakurtzen zoaz einean obentzen doa eta interesgarriagoa bihurtzen da. Liburu honetatik gehien gustatu zaidan zatia bukaerakoa izan da zeren ez nuen espero bukaera hori eta gutxien gustatu saidan zatia Pierrek lapurreta onartu duenean izan da zeren errazegi onartu du nire ustez.\nTarek C. 3B ( 2015-16 )\nNiretzat oso liburu entretenigarria da zergatik, bukaera arte intriga bat sortzen dizu eta zer pasako den jakin nahi duzu, horretaz aparte, hizkuntza ez da oso erraza ulertzeko, baina, ala eta guztiz ere, entenditzen da. nik uste dut hamaika-hamabi urteko gaztetxoentzat hobeto egongo litzatekeela.\nEneko Otamendi, 3B\n"Dirua Galgarri" liburua ez dago gaizki, ulertzeko zertxobait zaila da eta hasieran ez zait horrenbeste gustatu,\nhala ere, irakurtzen zoazen heinean hobetzen doa eta interesgarriagoa bihurtzen da. Liburu honetatik gehien\ngustatu zaidan zatia bukaerakoa izan da zeren ez nuen espero bukaera hori eta gutxien gustatu zaidan zatia\nFrancisek lapurreta onartu duenean izan da zeren errazegi onartu du nire ustez.\nTarek c. 3B (2015-16)\nNiretzat oso liburu entretenigarria da zeren, bukaerara arte intriga bat sortzen dizu eta zer pasako den jakin nahi duzu. Horretaz aparte, hizkuntza ez da oso erraza ulertzeko, baina, ala eta guztiz ere, ulertzen da. Nik uste dut hamaika-hamabi urteko gaztetxoentzat hobeto egongo litzatekeela.\nDirua galgarri. Liburu hau asko gustatu zait, interesgarria delako eta aldi berean misteriotsua. Baina, zailtasun batzuk ere baditu. Esaterako, ez dago euskara batuan idatzita, beraz, irakurleari pixka bat zaila egiten zaio hitz guztiak ulertzea. Zailtasunez gain, alde ona ere baditu, hain ezagunak ez diren hitz gehienak, liburuaren hasieran ageri dira, eta horrela liburua errazago ulertzen da. Nik liburu hau gure adineko jendeari aholkatzen diot. Gure adinekoei normalean abentura eta misterioa gustatzen baitzaigu.\nUxue Zuriarrain, 3B, 15/16\nLiburua polita iruditu zait. Dena dela, hasierako zatia (Baztango idazleeimnburuz hitz egiten duena) soberan dagoela esango nuke, sakonegia baita, eta beraz, erraz antzematen da hurrengo pasartean zer gertatuko den.\nEneko Ontsalo 3.B 2015/10/23\nLiburua gustatu zait, interesgarria eta entretenigarria delako. Baina alde batetik zaila egin irakurtzeko, aspaldiko liburua delako eta garai batean ez zelako euskara batuaz idazten eta gu euskara batuan irakurtzen ohituta gaude. Besta alde batetik, pertsonai batzuk gutxitan ateratzen dira eta agertzen direnean, ez naiz gogoratzen zein ziren. Franzis pertsonaiaren jokaera gustatu zait.\nNiri liburu hau asko gustatu zait zeren eta bizkaieraz idatzita dago eta grazi puntu bat ematen dio horrek. Liburuaren istorioa polita da, gainera, niri abenturazko eta krimenezko liburuak gustatzen zaizkidanez, ezin aproposagoa da. Liburuaren bukaera ere oso ona izan da, gutxien espero nuena zelako lapurra eta gezurtia. Istorioa ere oso ondo dago osatua pasatzen diren gauzekin.\nNik liburu hau gazteei gomendatuko nieke, zeren eta pentsatzen dute hobea dela lapurtzea lana egitea baino.\nFamilia bati buruzko liburua da eta familia horrek bere etxean enpresaren dirua gordetzen duen kutxa ezkutu bat du. Baino gau hotz batean lapurtu egiten diete dirua eta orduan hasten da benetako arazoa.\nUnai Reguillaga 3A (2016-2017)\nNik liburu hau irakurri dut.\nLaburpena:hiru lapurrek dirua lapurtu zuten lantegi baten gainean zegoen etxean. Dirua lantegiarena zen.Jabea konturatu zen diruaz aparte erloju bat ere falta zela. Poliziak ikertzen hasi ziren eta kostata baina azkenean lapurrak harrapatu zituzten. Hala ere, diru haren zati bat eta erlojua ez ziren azaldu. Ikertzen hasi zirenean ezusteko galanta hartu zuten.\nNiri asko gustatu zait liburu hau. Hasieran ez nuen ondo ulertzen, ez baitago euskara batuan idatzita. Gauza harrigarri asko gertatzen dira eta liburu misteriozkoa izatearekin batera, intriga sorrarazten dizu.\nNire ustez zerrendan jarraitu beharko luke, pena mezi duelako horrelako liburu bat irakurtzea. Gainera, uste dut, gure adinekoei asko gustatuko zaiela.\nNerea Ormaetxea 3A\n“Dirua galgarri” liburua irakurri dut. Polizi nobela zahar bat da, istorioa, lapurreta baten eta lapurreta horren ikerketari buruzkoa da, baina niri istorio guztia berdina iruditu zait.\nIrakurtzerakoan aspertu egin naiz, gaia gustokoa ez izateaz aparte, gauza batzuk maiz errepikatzen direlako. Ulermenaren aldetik, kostatu egin zait ondo ulertzea eta istorioaren haria jarraitzea. Esaldi batzuk ondo ulertu gabe geratu naiz, ez baitago euskara batuan idatzita. Hala ere horrelako gaietaz hitz egiten duten liburuak gustoko dituztenantzat ondo dago.\nNiri gustatu zait Dirua Galgarri liburua. Aspaldi idatzitako liburua da, eta horregatik, liburu honi zailtasun puntu bat aurkitu diot ulertzeko garaian, ez baitago euskara batuan idatzita eta momentu askotan esaldiren bat ulertu gabe geratu naiz, baina orokorrean ondo ulertzen den liburua da. Bertan, lapurreta bat gertatzen da eta hori aztertzen dute, lapurra bilatu arte. Ni bertako pertsonaia batzuen jokabieekin bat nator, nik ere antzera jokatuko nukeelako. Gustoko dut horrelako ikerketen inguruko gertakizunak irakurtzea, ondoren zer gertatuko den pentsarazten baitizu. Aspaldiko bizimodua eta batez ere lapurretak eta ikerketak gustoko dituen bati gomendatuko nioke, horiek ere denboraren baitan aldatzen baitoaz eta ez baitira oraingoen berdinak. Anima zaitez irakurtzera!\nZuhara Telletxea 3-B (2016-2017)\nLiburu hau interesgarria dela esango nuke; izan ere, batetik, istorioan zehar gertatzen den lapurretak istorioaren haria jarraitzera bultzatzen du irakurlea.\nBestetik, amaieran lapurra Franzis dela jakiteak, nolabait esan, harriturik uzten duela irakurlea esango nuke, istorioan zehar lapurra identifikatzeko irrika handia adierazten baitu honek.\nHonez gain, liburua, oro har, nahiko ulerterraza egin zaidala aipatu nahiko nuke; hori dela eta, liburu hau edozein adinetako pertsonentzat gomendagarria izan liteke, istorio misteriotsu batean murgiltzeko aukera eskaintzen duelakoan bainago.\nIzaro Urreta 3C\nAtxaga Euskadi Irratian\nAtxaga Euskari Irratian\nPASILLOKO LEHIAKETA BERRIA\nMADE IN ARALAR\ntxikitxoko: musika eta literatura lantzeko 2. mailakoen Bloga\naralarmusik: DBH-3koek egindako bloga\nEskolako gaztetxoenen bloga\ntxintxa-rri-rra-tiko azkeneko saioak\nfotonobelak, ikasleen blogak & beste istorioak\nBLOGEKO LIBURUEN ZERRENDA\nARALARREKO LIBURUA 2013\nErabili liburutegi publikoen mailegu zerbitzua.\nEz baduzu, eska ezazu zure irakurle-txartela.\n3. MAILA 2018-19 IKASTURTEA PROPOSAMENAK\n4. MAILA 2018-19 IKASTURTEA PROPOSAMENAK\nEz gomendatu edo irakurarazi ikasleei geuk irakurri ez dugun libururik.\nZUEN IRITZIA NAHI DUGU\nBHI-ko kideak ez bazarate ere, irakurgai ditugun liburuei buruzko zuen iritzia jakitea gustatuko litzaiguke.\nIkasle ohi guztiak, animatu zaitezte eta animatu oilategia!\nNOLA EMAN NIRE IRITZIA\nMargolana Igor Elortza (Alfaguar-Zubia 1999) Nestor eta Jokin hamasei urteko bi nerabe dira. Egun batean, Bittorrek, bere irakasle...\nBIHOTZ AUSARTA Joanes Urkixo (Alfaguara-Zubia, 1996) Urtzi maiteminduta dago, baina nola esan Oihanari? Neskari bere amodioa aitortzeko ...\nURTEBETE ITSASARGIAN Miren Agur Meabe (Elkar, 2006) Jon hamahiru urteko mutikoa uda-pasa eramango dute osaba “faroleroarengana”, Bilbot...\nKULERO SALATZAILEAK M.A. Mintegi (Aizkorri, 2010) Rafa, ustekabean, eskola heroi bihurtuta ibili da Ikasleen Egunean. Ospakizunari n...\nDORRETXE ZAHARREKO MISTERIOA Fernando Morillo (Ibaizabal, 2002) Gaztetxo koadrilak abentura tolesgabe eta hunkigarria bizi izango du ab...\nZOAZ INFERNURA, LAZTANA\nZOAZ INFERNURA, LAZTANA Anjel Lertxundi (Alberdania, 2008) Haurtzaro zaila izan zuen Rosak eta, oraindik gazte, babesa eman dion lehene...\n LARUNBATEAN BUKOWSKIN John Andueza (Elkar, 2012) Donostiara aldatu dira bizi izatera Xato eta bere fa...\nHERIOTZA ZURIZ JANTZITA\nHERIOTZA ZURIZ JANTZITA M.A. Mintegi (Ibaizabal,2011) Oraingo honetan gazteentzako liburuetan estreinakoz ikusi izan dugun inguru batean ...\nKoadeno Handia Agota Kristof (Alberdania) Umeak eta gerra . Nobelako protagonistek –bikiek- gogor pairatuko dute gudaren eragina;...\nGaldu egin dut liburu honi buruzko fitxategia. Berriro irakurri behar izango dut. Bien bitartean egizue bilaketa bat Google-n inf...\nTITULU BATEN BILA BAZABILTZA,\nERABILI BILAKETA LEIHATILA\nEGILEKAKO EDO TITULUKAKO ZERRENDETAN ERE BEGIRA DEZAKEZU\nBegia begi truk (Skaterrak 3)\nGauzak ez ziren sekula berdinak izango\nEta galtzen bagara, zer?\nPiztiak hil behar du\nTXINAKO KOADERNOAREN MISTERIOA\nFAMILIA HARREMANAK (9)\nKALE GIROA (2)\nLAGUN TALDEAK (24)\nORAIN ARTEKO BISITAK


Urizar: “Benetan iraultzailea litzateke EAJ noizbait bere itsasontzi guztiak herri honen alde erretzeko prest egotea” | EA - Eusko Alkartasuna\nHasiera » Albisteak » Urizar: “Benetan iraultzailea litzateke EAJ noizbait bere itsasontzi guztiak herri honen alde erretzeko prest egotea”\nUrizar: “Benetan iraultzailea litzateke EAJ noizbait bere itsasontzi guztiak herri honen alde erretzeko prest egotea”\nArgitaratua honek egina: Prentsa Bulegoa data Mar 13, 2015 honetan: Albisteak, Berriak, Gaurkotasuna, Nazio Eraikuntza\nEH Bilduk Euskal Bidea elkarlanean adosteko eta jorratzeko eskaintza berretsi du gaur Legebiltzarrean, euskal jendarteak zuzenean erabaki dezan zer motatako politikak nahi dituen arlo guztietan, politikoetan, ekonomikoetan zein sozialetan, ongizatea eta justizia soziala bermatze aldera. Hala azaldu dio EAko idazkari nagusi Pello Urizarrek Urkullu lehendakariari, “gure herriaren etorkizuna ezin daitekeelako beste batzuen borondatearen baitan egon; euskal herritarron erabakia behar da izan marra gorri bakarra”. Izan ere, “herritarren ongizatea baztertzen duen eredua inposatzen ari zaigu Europan eta euskal herritarren ongizatea helburu ez duten erabakien menpe gaude; hori da aldatu behar dena”. Horretarako, aldaketa politiko, sozial eta ekonomiko hori gauzatu ahal izateko, “eskura ditugun baliabide guztiak, politikoak, instituzionalak eta sozialak, erabili behar ditugu eta instituzioak ere naziogintzarako eta estatugintzarako tresna bilakatu behar ditugu. Hori da Euskal Bidea, hori da proposatzen duguna, idatzi gabe dagoen etorkizuna denon artean hemen idaztea eta hemen erabakitzea”.\nIñigo Urkulluk, ordea, mespretxuz erantzun dio EH Bilduren gonbiteari eta espainiar Estatuarekiko itunaren aldeko apustuari eutsi dio, Euskal Bideak, bere hitzetan, iraultza eta ezegonkortasuna ekarriko lituzkeelakoan. Urizarren ustez, lehendakariak burujabetzaren bidean aurrera ez egiteko EAJren borondate falta agerian utzi du berriro ere. Dioenez, “iraultzailea izango litzateke behin betikoz EAJk noizbait prest egotea bere itsasontzi guztiak erretzeko herri honen alde; hori bai izango litzatekeela iraultzailea”.\nIldo horri jarraituz, EH Bilduko legebiltzarkideak aldebikotasunaren mugak gogorarazi dizkio Urkulluri, bistan delako Madrilen ez dagoela adosteko inolako asmorik eta Estatuaren erantzuna ezezkoa izango dela beti, behin eta berriz. Hori dela eta, berretsi du Urizarrek, “aukera bakarra adostasuneko bide propioa egitea da; 1978an hasitako ziklo politikoa amaitzear dago eta gure eredu eta bide propioa egiteko ordua heldu da. Ezin da Forondako zelaietan Alderdi Egunean botatatako hitz hutsaletan gelditu”.


Hontza Extrem. Gorbeia abentura parkea\nGorbeiako abentura parkea\nTIROLINA ETA PASARELAK ZUHAITZ ARTEAN\nHasi baino lehen jakin, mundu guztiarentzat aproposa izan al den ekintza dela hau. Jolasa eta abentura bat eginda, hezkuntza eta ikaskuntzarekin batera, ingurune natural batean eta aire zabalean. Ongo etorri Hontza Extrem-era!\nOletan (Aramaio) kokatua dagoen 5 hektareako abentura anitzeko parkea da, non, ingurune naturalaz gozatu ahal izango duzu zirkuitu desberdinen bidez. Lagunekin zein familiarekin bizitzeko esperientzia ezin hobea, beraien zailtasun maila parte-hartzaileen adinera egokitzen baita.\nGazteek ziur gozatuko dutela. Eta ez hain gazteak... baita! jeje\nHAUR ETA NAGUSIENTZAKO ZIRKUITUAK\nAukeratu zure beharretara ondoen egokitzen den zirkuitua!\nEremu horri MIRUGAIN deitzen zaio eta batez ere etxeko gazteenentzat pentsatua dago. Baina horrek ez du esan nahi helduek zirkuitu honetaz gozatu ahal ezingo dutenik. Tirolinekin bukatzen diren sarez, trapezioz, enborrez eta zubiez osaturik dauden 2 zirkuitu dira.\nAitatxu eta amatxu, ez zaitezte kezkatu zuen semeen segurtasunaz, uneoro salbamendu etengabeko segurtasun sistema batekin aseguratuta baitaude.\nHelduentzako zirkuitua parkeko handiena da 5 zona (SAIBI, MOTXOTEGI, ORIXOL, GORBEIA eta ANBOTO) biltzen dituelako, metro bateko altueratik hasi eta ia hamar metrora arte heldu arte. .\nEremu guztiak independenteak dira eta guztiak oinak lurrean jartzen lagunduko dizun tirolina batekin bukatzen dira. Ez dira oso zailak. Baina puntu korapilatsuenetan trabatzen bazara ez kezkatu, beti errazago den ibilbide bat bait dago. \nAipatutako zirkuituez gain, Hontza Extremek zure punteria erakutsi edota hobetzeko aukera eskaintzen dizu, arku-tiroarekin. Baita Otxandioko udalerria orientazio jarduera batekin hobeto ezagutzeko ere. Taldean egiteko ekintza aparta, non pistak aurkitzeko duzuen trebezia erakutsi behar izango duzuen.\nGozatu abentura anitzeko esperientzia honekin!\nAstelehenetik igandera 10:00h - 17:00h\nNagusien gunerako baldintzak:\n- gutxieneko altuera 1,35 m\n- 10 urtetik beherakoek zirkuituak beti heldu batek lagunduta burutu beharko dituzte\nAprobetxatu eta gerturatu Atxeta Gaztandegira. Idiazabal olimpiar gazta bat ezagutu eta dastatzeko aukera aparta.\nKalez kale ibilbi Otxandio eta bere hirigune historikotik. Bere enparantza nagusia udalerriaren gune nagusia da eta bertan multzo arkitektoniko paregabea miretsi daiteke.


Onartze prozesua 2019/2020 ikasturtean zehar\n2019/2020 ikasturtean zehar Ermitaberrin (eta orohar, Nafarroako edozein eskolatan) 2019ko otsaileko eta iraileko ohiko eta ez-ohiko epeetatik kanpo matrikula egiteko baldintza bakarra bete behar da, herri desberdinen arteko etxebizitza aldaketa hain zuzen ere. Hau 8/2015 Foru Aginduak, otsailaren 4koak, arautzen du.\n“Ikaspostua epe arruntetik eta berezitik kanpo eskatzen duten ikasleak: ikasturteak dirauen bitartean, ikastetxeek aurkezten diren eskaerak hartuko dituzte, ikaspostu hutsik izan edo ez, eta Hezkuntza Departamentura igorriko. Eskolatzearen fase horretan, Hezkuntza Departamentuak baimenduko ditu honako ikasle hauek aurkeztutako eskaerak: helbidea beste herri edo auzo batera aldatzen dutenek (ikastetxe aldaketa justifikatzen duena) edo Nafarroako hezkuntza sisteman lehenbizikoz sartzen direnek (berandu sartzen direnak).”\n2019/2020 ikasturtean zehar Ermitaberrin eskolaratu nahi duten ikasleek aurkeztu beharreko dokumentazioa honako hau da:\nMatrikula Ebazpen ofiziala: 684/2018 Ebazpena, abenduaren 27koa.\nAraudi guztia kontsultatu nahi baduzu, egin klik hemen.


Leiho eta balkoi apainduak saritzeko lehiaketa antolatu dute - Eskoriatza - Goiena.eus\nLeiho eta balkoi apainduak saritzeko lehiaketa antolatu dute\nIker Barandiaran 2008-05-15 14:52\nEkainaren 2a aurretik eman beharko dute izena udaletxean edo telefono bidez; eta hiru sari banatuko dituzte, lehena 250 eurokoa.\nUdaleko Kultura batzordearen asmoa da Eskoriatzako leihoak eta balkoiak loreekin apaintzeko herritarrak animatzea. Hala, Udalak herria edertzea gura du, eta bide batez udaberri-uda garaian herriko kale eta fatxadetan loreak eta landareak protagonista handiak izatea.\nkaletik ikusteko modukoa\nHelburu hori betetzeko asmoz, Udaleko Kultura batzordeak Leiho eta Balkoietako Loreen I. Lehiaketa antolatu du aurten lehenengo aldiz.\nGura duten herritar guztiek esku hartu ahal izango dute lehiaketa horretan. Izan ere, baldintza bakarra izango da Eskoriatzako herrigunean dauden etxeetako leiho eta balkoiak lorez edo landarez apaintzea. Horrez gain, baina, apaindutako leiho edo balkoia kaletik begiratuta ikusteko moduan egon beharko da halabeharrez.\nLeiho eta balkoien gaineko balorazioa egiterakoan irizpide estetikoak bakarrik hartuko dituzte kontuan. Hain zuzen ere, honako hauek: batetik, lore-konposizioaren bolumen eta kolore konbinazioa; eta bestetik, leiho edo balkoiaren kokapenaren arabera egindako egokitzapena.\nHiru sari emango dituzte\nLehiaketan esku hartu gura dutenek ekainaren 2a baino lehen eman beharko dute izena udaletxean edo 943 71 46 88 telefono zenbakira deituta. Izena ematerakoan, parte hartzailearen izen-abizenak, helbidea eta harrema- netarako telefono zenbakia eman beharko dituzte.\nHiru sari banatuko dituzte: 250 euro lehenengoari; 150 euro bigarrenari; eta 80 euro hirugarrenari.\nEpaimahaia kultura batzordekideek eta lorezaintzan adituek osatuko dute.


Free chat Jacobina. Ausazko arrotz doan txateatu berehala Jacobina tik.\nFree chat Jacobina\nOngi etorri Chatroulette JacobinaEdozein lekutan, munduko pertsona aleatory bat konektatzeko. Chatroulette Jacobina dezakezu honako aukeren artean aukeratu:- Guztiak pertsona mota Jacobina doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nJacobina hirien zerrenda:


10.000 bisita eta erreserba ibilbide gidatuen lehen hilabetean\n2002/05/22 Kopuru horrek gainditu egin ditu hasierako aurreikuspenak, abenduaren bukaerara arte espero genituen bisitarien %40 baita.\n2002/05/22 Gasteizko Santa Maria Katedrala Zaharberritzeko Lanak ikusteko Bisita Gidatuen Hirugarren Programak izugarrizko ikusmina piztu du, abian jarri genuenetik hilabete baino igaro ez dela. Aurtengoan gehitu dizkiogun aukera erakargarriei esker, estatuko eta atzerriko bisitarien interesak erruz egin du gora. Lehen hilabete honetan ia 10.000 bisitari dauzkagu bermatuta, hau da, urte osorako aurreikusitako kopuruaren %40.\nJoan den apirilaren 20an ibilbideei ekin genienetik, 5.091 lagun izan dira gure tenplu gotikoan, eta beste 4.710ek erreserba egin dute. Hilabete bakar batean 5.091 bisitari izan ditugula kontuan hartuta, hasieran finkatutako kopurua gainditu egin da: batez beste 150 lagun eguneko. Bisitariak tenpluan daudela, obrek aurrera jarraitzen dute, eta horregatik ezarri genuen aipatutako kopurua, lanen kalitatea kolokan ez jartzeko, alegia. Hala ere, irizpideetan malgutasunez jokatzen dugu, inor ez dadin Katedrala ikusi gabe geratu. Asteburuetan joaten da bisitari gehien, eta batez bestekoa gainditu egiten da; horregatik, talde gehiago osatu behar izan ditugu.\nKatedralerako bisitetan aurtengoan eskaintzen diren berrikuntzen artean, arkeologi lanak plataforma handi batetik zuzenean ikusteko aukera aipatu behar dugu bereziki, horixe baita jende askok erreserbak aurretiaz egin izanaren arrazoia. Jadanik 4.710 erreserba daude eginda abenduaren bukaerara arte, horietako asko www.catedralvitoria.com web-orrialdearen bidez. Oraindik ordurik hartu ez dutenek, nahi izanez gero, datozen asteotako ibilaldietan parte hartzeko aukera izango dute. Nabe nagusiko indusketak apiriletik abendura bitartean burutuko direnez, bisiten ezaugarriak beti ez dira berberak. Hortaz, aukera bikaina da ibilbidea hainbat aldiz egin eta denboran zehar lanetan nolako aldaketak dauden ikusteko.\nBisitarientzako Harrera Zentrora ere jende asko joan da lehen hilabete honetan. Buruileriako bola-toki izandako gune horretan, aldi baterako erakusketa dago, eta ikus-entzunezkoen aretoan tenpluan zehar bisita birtuala egiteko aukera izaten dute bertara joandakoek. Azpimarratzekoa da, zentzu horretan, Harrera Zentroko bisitari asko eta asko Katedraleko ibilbide birtuala egin ahal izateko joan direla bertara.\nEsan bezala, 5.091 lagun izan dira jadanik tenplu gotikoa ikusten. Bisitarien jatorriari dagokionez, 3.495 (%68,6) Euskal Herriko biztanleak ziren, 1.216 (%23,9) Estatuko gainontzeko lurraldeetakoak eta 380 (%7,5) atzerriko turistak. Daturik aipagarriena beste probintzia batzuetako bisitari-kopuru handia izan da, kontuan hartu behar baita ez dela oso garai egokia barne-turismoa egiteko. Betiko moduan, turista asko heldu zaizkigu Madril eta Kataluniatik, baina aurten, mugakide ditugun probintzietatik ere barra-barra etorri dira bisitariak: Kantabria, Errioxa, Nafarroa eta Gaztela eta Leonetik alegia.\nAtzerriko 380 turistak 25 herrialdetatik etorri zaizkigu; horien artean, ondorengoak dira nabarmengarrienak: Estatu Batuak, Frantzia, Italia, Britainia Handia eta Alemania. Dena den, beste leku hauetatik ere etorri dira: Argentina, Danimarka, Japonia, Mexiko, Venezuela eta Koreatik. Bisitari guztietatik 4.031k gaztelaniaz egin dute ibilbidea eta 710ek euskaraz. Gainontzekoek ingelesez, frantsesez edo alemanez jaso zituzten azalpenak.


Aurrekoa Abenduak 17 Osteguna Hurrengoa\nAbenduak 17 • 18:00 - 18:45 • Egia K.E. Literatura\nAbenduak 17 • 18:00 - 18:45 • Liburutegi Nagusia - Haur Saila Literatura\nAbenduak 17 • 17:00 • Imanol Larzabal Aretoa (Lugaritz K.E.) (Antiguo-Ibaeta) Zinema\nZuzendaria: Michel Ocelot\nKaledonia Berriko neskatoak, bere lagun banatzailearen laguntza du Parisen, Belle Époque garaian, gertatzen ari diren neska gazteen bahiketa misteriotsuak argitzeko. Bere ikerketa-lanetan ohiz kanpoko zenbait pertsonaia aurkituko ditu eta argibide batzuk emango dizkiote.\nInformazio gehiago: Dilili en Paris Filmaffinity webgunean\nAbenduak 17 • 18:30 • Kutxa Kultur Artegunea Erakusketak\nBisita gidatua Oskar Alegría zinemagilearen eskutik Kutxa Kultur Artegunean ikusgai dagoen Galerna erakusketara, Jon Cazenave donostiar argazkilariarena. Erakusketa otsailaren 14 arte dago ikusgai.\nGalerna euskal arimaren ikusizko proiektu oso landua eta subjektiboa da, argazkilariak 2007tik aurrera garatua. Proiektuaren abiapuntua euskal gatazkaren azterketa ausartetik abiatzen da, eta modu generikoagoan bere jendearen izaera, historia eta elezaharretan sartzen da.


Irekia Eusko Jaurlaritza - Gobierno Vasco :: EAE osoan aurkeztuko diren hautagaitzen gehieneko gastua ezin izango da milioi bat eta erdi euro baino handiagoa izan\nEAE osoan aurkeztuko diren hautagaitzen…\n<img src="https://www.irekia.euskadi.eus/uploads/cover_photos/12342/original/hauteskundeak.jpg" style="max-width:100%" alt="" />\nEHAAn argitaratu da gaur Herrizaingo, Justizia eta Herri Administrazio Saileko sailburuaren agindua. Horren bidez, Eusko Legebiltzarrerako Hauteskundeetarako kanpainan gasta daitekeen diru-kopurua mugatu egin da\nUrriaren 21ean Eusko Legebiltzarrerako Hauteskundeetara EAEko hiru Lurralde Historikoetan aurkeztuko diren hautagaitzen gehieneko gastua 1.540.745,15 eurokoa izango da. Horrela dago jasota Herrizaingo, Justizia eta Herri Administrazio saileko sailburuaren (Idoia Mendia) aginduan. Agindu hori gaur argitaratu da EHAAn.\nArabako lurraldean bakarrik aurkeztuko diren alderdientzat, gehieneko kopurua 340.669,95 eurokoa izango da; Bizkaian aurkezten direnentzat, 694.355,32 eurokoa; eta Gipuzkoan aurkezten direnentzat, 505.719,88 eurokoa. Alderdiek, federazioek, koalizioek edo hautesleen elkarteek ezin izango dituzte gainditu Aginduak ezartzen dituen zenbatekoak.\nGastu-muga hori kalkulatzeko, Hauteskunde Legean ezarritako baremoak aplikatzen dira, Ekonomia eta ogasun sailburuaren 2012ko abuztuaren 30eko aginduaren arabera eguneratutakoak, eta Euskal Autonomia Erkidegoko Lurralde Historiko bakoitzean dagoen eskubidedun biztanleriaren azken zifra ofiziala oinarri hartuta; zifra hori 2011ko urtarrilaren 1ari dagokio.\nEusko Legebiltzarrerako Hauteskundeen Legeak honela definitzen du hauteskunde-kanpaina: "botoa erakartzeko egiten diren legezko jarduerak". Lege-testu horrek, gainera, hau adierazten du: jarduera horiek hautagaiek, alderdiek, federazioek, koalizioek edo hautesle-elkarteek bakarrik egin ahal izango dituzte.\nHauteskunde-kanpainan, hautagaitzek publizitatea kontrata dezakete, titulartasun pribatuko irratietan eta egunkarietan jartzeko. Hala ere, kontzeptu hori dela-eta eginiko gastuak ezin izango dira aurrez ikusitako gastu-mugaren % 20 baino gehiago izan. Bestalde, alderdi politikoek euren hauteskunde-ekitaldiak toki hauetan egin behar dituzte: lokal ofizialetan, erabilera publikorako irekita eta xede horretarako doan erreserbatuta daudenetan. Udalen ardura da esparru horien katalogoak egin eta egunean jartzea, eta horien titularrak diren erakundeen aurrean behar diren kudeaketak egitea, esparru horien erabilera lagatzeko.


Errumaniar arriskutsuak perfumez armaturik (Hiri Kondairak) • ZUZEU\nErrumaniar arriskutsuak perfumez armaturik (Hiri Kondairak)\nEgunotan, kutsu arrazista nabarmena duen pasadizo bat dabil ahoz ahoz, edo, hobeto esateko, telefonoz telefono, guasap bidez ari baita zabaltzen (eta gaztelaniaz, jakina):\n“Errumaniar batzuek txirrina jo eta esaten badizute perfume bat saldu nahi dizutela, erantzun ezetz eta ez usaindu lurrina. Usainduz gero, lokartu egingo zaituzte eta etxean lapurtzen dizute. Eman abisua ezagunei.”\nHainbat bertsio dabiltza: batean, Oliten gertatu da lapurreta, eta, beste batean, Eibarren. Dena dela, datu zehatz askorik ez du pasadizoak; beraz, zaila egia edo gezurra den jakitea. Eta legenda urbanoen ezaugarri nagusia horixe da, hain zuzen ere.\nInterneten sartu eta segundo batzuen buruan argia ikusten hasi naiz: polizien foro publiko batean, 2008ko irailean faltsutzat hartu zuten pasadizoa, eta arrazoi hau eman zuten: eter perfumearekin konortea galtzeko, denbora tarte luze samarrean usaindu behar da.\nNolanahi ere, errumaniar lapurren legenda urbanoarekin harrigarriena da zein azkar zabaldu den guasap bidez istorioa gezurra dela. Goiko mezua iritsi eta ordu batzuetara, umorez, arrazakeriaz eta sexismoz gainezka egiten duten beste mezu hauek jaso ditut:\n“Beltz batzuek txirrina jo eta esaten badizute xibak saldu nahi dituztela, ez ireki atea. Izan ere, xiba dantzan jartzeko, etxean sartzen dira, eta xiba hartzeko makurtzen zarenean, atzetik sartzen dizute oso-osorik. Oliteko bati gertatu zaio”.\n“Txirrina jotzen dutenak 90-60-90 neurriko emakumezko suediarrak badira eta galtzontziloak saldu nahi badizkizute, ez jantzi. Janzten hasten bazara, bilustu egiten zaituzte, eta, gero, lotu eta sexu harremanak izatera behartu, konorterik gabe utzi arte. Gero, dena lapurtzen dizute. Niri astelehenean, asteazkenean eta ostiralean gertatu zait. Pasa mezua, mesedez”.\n“Abisu garrantzitsua! Errumaniar batek txirrina jo dit. Kriston jipoia eman diot, eta hara! SEURekoa zen”.\n“Ekuadorreko batzuek txirrina jotzen badizute, ez ireki atea. Ez dira Ekuadorrekoak. Haiek ez dira txirrinera iristen”.\nOliteko errumaniarren argazkia ere iritsi zait:\nEta posta elektronikoz Haizeak hau bidali dit: Julio Iglesias ibiliko omen da ate joka…\nOrdu batzuen buruan, Nafarroako foruzainek ere gezurtatu dute “pasadizoa”. Ikus albistea Noticias de Navarran..\nErrumaniar arriskutsuak Errumaniar arriskutsuak\nerrumaniarrak, Katxonderstan, legenda urbanoak, Olite, perfumea


Argitaratua honek egina: Prentsa Bulegoa data Ots 12, 2004 honetan: Gizarte-gaiak\nPosta bidezko botoaren eskaera egiteko epea hauteskundeen deialdei ofiziala egiten den unean hasiko da eta, beraz, inprimakiak 2004ko apirilaren 20tik aurrera egongo dira eskuragarri posta bulegoetan. BOTOA POSTA BIDEZ EMATEKO ESKUBIDEA\n´Desea se le envíe la documentación para el voto al siguiente domicilio de España/Botoa emateko dokumentazioa Espainiako ondoko helbidera bidaltzea nahi du´ dioen laukian, 2004ko maiatzaren 24tik aurrera egongo deneko lekuaren helbidea idatzi behar da.\nHautesle Erroldako Bulegoak, maiatzaren 24tik aurrera, botoa emateko dokumentazio guztia bidaliko dio hautesleari, posta ziurtatu bidez eta honek adierazitako helbidera. Dokumentazioa interesatuak berak jaso beharko du bere identitatea egiaztatu ondoren. Botoa emateko gutunazala hautesleaz bestelako pertsona batek entregatu ahal izango du postetxean.\nHautesle Erroldako Bulegoak, maiatzaren 24tik aurrera, botoa emateko dokumentazio guztia bidaliko dio ordezkariari, posta ziurtatu bidez eta honek adierazitako helbidera. Dokumentazioa ordezkariak berak jaso beharko du.\n1.- Eskaera:\t2004ko apirilaren 20atik ekainaren 3ra.\n2.- Botoak jasotzeko epea:\t2004ko maiatzaren 24tik aurrera.\n3.- Botoa emateko epearen amaiera:\t2004ko ekainak 9.\nAtzerrian bizi diren eta Bertan ez dauden Egoiliarren Erroldan (BEE) inskribatuta ez dauden ikasleek ez dute botoa posta bidez ematerik. Inskripzio epea 2004ko maiatzaren 3an amaitzen da.


Jatetxea Montejurra Ayegui Tartea 11 Km.\nJatetxea Richard Estella-Lizarra Tartea 12 Km.\nJatetxea El Volante Estella-Lizarra Tartea 12 Km.\nJatetxea Florida Estella-Lizarra Tartea 13 Km.\nPintxoak hartzeko taberna Florida Estella-Lizarra Tartea 13 Km.\nPintxoak hartzeko taberna Astarriaga Estella-Lizarra Tartea 13 Km.


Nafarroako Dantzarien Biltzarra — dantzan.eus\nHemen zaude: Hasiera › Komunitatea › Nafarroako Dantzarien Biltzarra\nEspazio gehiago dantzarendako\nNafarroako Dantzarien Biltzarrak (NDB), Nafarroako 88 talde federaturik dituenak, Nafarroako Gobernuko Kultura Departamentua eta Iruñeko Udalaren Kultura Sailak egindako azken mugimenduak ezagutarazi eta salatzeko betebeharra du. Azkenaldian, espazio anitz dira dantza baloratu ez direnak. ...\nFrancisco Beruete dantzari ohien elkarteak eta Nafarroako Dantzarien Biltzarra k antolatzen dute ekimen hau eta Nafarroako 8 dantza taldeek parte hartuko dute. Gure Dantzak, Nafarroako 150 dantzari helduen bilduko ditu Francisco Beruete dantzari ohien elkarteak gidatutako ekimenean. Jaialdia L...\nIruñerriko dantzarien Folklore jaialdia 2015\nUztailaren 6an 12:00etan suziria jaurti eta sanferminak hasten dira. Baina dantzarientzat festa 13:30etan hasten da. Iruñerriko dantza talde guztiak Foruen Plazan biltzen dira tradizioz beteriko folklore erakustaldia ospatzeko. Aurten Basakaitz dantza taldea izan da lehenbizikoa, ikurrina haizatze...\nGarazitik Korteseraino 700 dantzari baino gehiago bilduko ditu Nafarroako dantzari egunak\nHogeita hamasei dantza talde bilduko dira Sakanako herrietan, Lekunberrin eta Irurtzunen larunbat honetan. Ekainaren 14an, 25. Urteurrena ospatzen ari den Orritz dantza Taldeak eta Nafarroako Dantzarien Biltzarrak antolatutarik, eta Olazti, Altsasu, Lakuntza, Etxarri-Aranatz, Uharte-Arakil,...\n1978 urtean sortu zen, Nafarroako euskal dantza taldeen topaleku gisa.\nEgun, 68 taldeek osatzen dute NDB, horietatik 38 talde heldu eta 30 dantzari talde txiki. Horretaz gain, hasiberriak diren taldeei laguntza eskeintzen diegu.\nHemen topatuko gaituzue:\nBaratzeetako Zeharkalea 2,\nIruña 31014 (Nafarroa)\n649 559 854 - 619 009 940\nHelbide elektronikoa: nafarroakoedb korreo beroan\nFacebook orria NafarroakoEDB\nNafarroako Dantzarien Biltzarra on Garazitik Korteseraino 700 dantzari baino gehiago bilduko ditu Nafarroako dantzari egunak\nPatxi Montero on Garazitik Korteseraino 700 dantzari baino gehiago bilduko ditu Nafarroako dantzari egunak


Hasiera - Jardinería Adaxka\nUztailan: Lur Lanketak\nUztailan fruituak biltzen jarraituko dugu ta alaber urriko eta neguko landareak lantzeko unea. Bero handiko hilabetea izaten da ta ureztatzeari arreta egin behar diogu. Tomate eta beste barazkien habeei begiratu fruituak ongi eldu dezaten. Tomate ta berenjenak...\nFruta-arbolak eta zuhaixkak landatzeko garaia heldu da\nEgunak geroz eta luzeagoak dira eta tenperatura igotzen hasi zaigu. Martxoan gaude, fruta-arbolak landatzeko sasoirik aproposenean\nAlbisteen atalean, bideoak, deskargatzeko materiala etab. aurkitu ahal izango duzu. Zertarako? Edozein zalantza argitzeko: besteak beste, haziak noiz landatu, lurra nola prestatu eta mantendu, inausketak nola egin, ongarria, zure denboraren kudeaketa…\nZeure konpromiso eta ahaleginaren truke, Adaxkak eskura jarriko dizkizu lurra, bitartekoak, instalakuntzak eta talde teknikoa. Baratzea modu jasangarrian lantzea sekula ez da horren erraza izan! Edota baratzea guk zaintzea eta zu barazkien bila etortzea nahiagoko zenuke?\nLorezaintzarako osagarriak eta apaingarriak diren landareak dauzkagu, geuk ekoitziak. Horrez gain, zure aurrekontuaren eta espazioaren araberako lorategi egokiena diseinatzen lagunduko dizute gure profesionalek, aholkularitza zerbitzuaren bidez.\nAHOLKUAK ZURE BARATZETARAKO ETA LORATEGIRAKO\nLandare-motak ur beharren arabera sailkatu itzazu lorategian\nTaxoare kalea z.g. Mutiloa. Tel. 948 335 026 tecnico@adaxka.com\nORDUTEGIA: UZTAILA ETA ABUZTUA\nAstehelenatik ostiralera: 10.00etik 20:00era


Albisteak - GameGune eSports | Jokoak hastera doaz!!!\nGameGune Opens · GameGune · Gipuzkoa Encounter - 2017/3/10\nGamegune Opens lehiaketak 2017an abiatu dira, eta ziur gaude asko gustatuko zaizula ideia. Txapelketa bat gutxi iruditzen zitzaizun? Zer moduz liga bat egiten badugu? Aurten, nazioarteko lehiaketaz gainera, zenbait txapelketa izango dituzue urtean zehar. Parte hartu nahi duen edozeinentzat irekiak. Formatuak eta jokoak askotarikoak izango dira, bai presentzialak (Euskal Herri inguruko ekitaldietan), bai onlinekoak. Diru-sariak irabaz daitezke, ‘Hearthstone’rako kartagain esklusiboak eta askoz gehiago. Gehiago jakin nahiko zenuke? Hemen duzu informazio gehiago.\nUrteak lau denboraldi izango ditu, lau urtaroekin bat etorriko direnak. Bakoitzean, joko bati ekingo diogu, eta, horrekin, txapelketa desberdin bati. Aldi berean, GameGuneak azken edizioetan izan duen joko izarraren (‘Hearthstone: Heroes of Warcraft’) zenbait topaketa egingo ditugu "supazterraren ondoko topagune" gisa. Hearthstone FSG (Fireside Gathering) topaguneei esker, hurrengo lehiaketetarako sailkatu ahal izango dira eta diru-sariak eta jokorako kartagain berezia irabazi. Oso zalea bazara eta hemengo hitzordu "frikienak" galtzen ez badituzu, baliteke hau interesatzea. Ekitaldi presentzialak euskal egutegiko hitzordurik garrantzitsuenetako batzuetan egingo dira. Baina ez ditugu horiek bakarrik antolatuko. Adi, beraz, aurten ezusteko asko izango dira eta!\nNobedade guztien berri jasotzeko, jarraitu gure RSS guztiei. Han, gure txapelketei buruzko eguneraketa eta lehiaketa guztiak eta gamer munduko beste jakingarri batzuk izango dituzue. Horrez gain, nobedadeei buruzko iritziak eman ahal izango dituzue. Adibidez, zer besteko joko nahiko zenuke Gamegune Opens-en?\nMartxan dauden txapelketak


Mr Pentland Clubaren lagunak - Athletic Londres\nBisitatu "Garzon alkandora-denda" arropa elegante eta dotorea janzteko. Hartu benetazko gentleman baten itxura!\nBetaurrentzako eskaintza on baten bila zabiltza? "Mad about specs" da zure denda!\nBilbon mundu mailako gastronomia dazta dezakezu. Gure gomedioa itsaski ona jateko, Serantes jatetxeak. Janaria etxera eramateko, frogatu ezazu "La Casa del Bacalao"!\nBilbon aparteko cocktailak edan ditzakezu ere, Gin & Tonic onak batez ere. Sir Winston Churchill Pubean giro britaniar klasikoa aurkituko duzu, pena merezi du bisitatzeak!\nOsasuntsu eta sasoian egon nahi duzu? Gure the health Companyko lagunak adituak dira zure ongizatea hobetzeko gomendioak ematen. Elikadura ona osasuna da!


Mikel Albisu presoari eraso egin diote espetxean, gertukoek salatu dutenez - Politika - Berria\nMikel Albisu presoari eraso egin diote espetxean, gertukoek salatu dutenez\nJakinarazi dute beste preso batek jipoitu zuela eta kubitua apurtua duela. Sortuk dio sakabanaketak «presoen babesgabetasuna» duela xede\nDonostako Antigua auzoan agertutako pankarta, Albisuren kontrako erasoa salatzeko. BERRIA\nMikel Albisuren gertukoek zabaldu dutenez, euskal presoa erizaindegian da, joan den larunbatean beste preso batek eraso egin izanaren ondorioz. Erasoa Reauko espetxean (Frantzia) gertatu zen, 18:30 aldera, Albisu liburutegian zegoelarik, eta espetxe horretako erizaindegira eraman zuten horren ostean. Euskal Herritik 930 kilometrora dago Reau.\nOraingoz, presoaren senitartekoek ez dute informazio handirik gertatutakoaz, baina jakin dute Albisuk apurturik duela ezker besoko kubitua, aurpegian eta buruan ere zauriak dituela eta ez zuela konorterik galdu erasoaren ondorioz. Ebakuntza egin behar izan diote besoan.\nErasoaren berri izan eta segituan, pankartak jarri zituzten Donostiako Antigua auzoan —hangoa da Albisu—, gertatutakoa salatzeko. Eskoriatzan ere (Gipuzkoa) elkarretaratzea egingo dute gaur, 19:30ean. Izan ere, Marixol Iparragirre euskal presoaren bikotekidea da Albisu, eta Iparragirre Eskoriatzakoa da.\nBERRIAk jakin duenez, beste presoak zuzenean egin zion eraso Albisuri, tartean bien arteko hitzik edo sesiorik egon gabe. Oso litekeena da eraso egin zion presoak espetxe horretatik lekualda zezaten egin izana, ohikoa izaten baita horrelakoak bilatzen dituztenek euskal presoen kontra egitea, gertukoek salatu dutenez. Diotenez, euskal presoak kolpatzea ez dela zaila edo arriskutsua izaten —normalean kideengandik bakartuta egoten dira—, eta, aldiz, kanpoan babes sare zabala dutenez eta horrelako erasoek oihartzun handia izaten dutenez, neurri eraginkorra izaten dela horrelako xedeak erdiesteko.\nMikel Albisu 2004an atxilotu zuten Saliesen (Akitania). Orduan, Espainiako Poliziak ETAren arduradun politikotzat jo zuen. Egun, EPPK Euskal Preso Politikoen Kolektiboko mintzaide taldeko kidea da. Idazlea ere bada, eta literatur ibilbide luzea egin du Mikel Antza ezizenarekin.\n«Ez da lehen aldia»\nSorturen Presoen Aldeko Batzordeak nabarmendu du sakabanaketak «euskal presoen babesgabetasuna» bilatzen duela, eta eraso hau ere «babesgabetasun egoeran» gertatu dela. «Ez da lehenengo aldia kartzelariek edo preso arruntek euskal preso politiko bati eraso egiten diotela», esan dute; «kartzelariek baliatu izan dute presoak sakabanatuta eta urrunduta izatea, batzuetan presoak zuzenean probokatu eta haiei eraso egiteko, eta beste batzuetan konfiantzazko presoak bultzatu izan dituzte euskal presoen aurka jardutera».\nSortuk nabarmendu du garrantzitsua dela euskal presoak «bakarturik» ez egotea, «inpunitate gunerik» egon ez dadin. Bide batez, «elkartasuna eta besarkada beroa» helarazi nahi izan diote Mikel Albisuri eta haren senide eta kideei.\nPreso ohiak plazara\nJoan den igandean, 250 bat preso eta iheslari ohik agerraldi bat egin zuten Donostian, duela bi urte Usurbilen (Gipuzkoa) hartutako konpromisoa berresteko. Oraindik preso daudenak «inoiz bakarrik ez uzteko» borondatea agertu zuten, eta azaldu zuten ezinbestekoa dela, EPPK urratzen ari den bidea «eraginkorra» izan dadin, lehen graduari «bukaera» ematea. Euskal preso guztiak lehen graduan sailkatu ohi dituzte automatikoki.\nGaur, Preso Politikoen Nazioarteko Eguna dela-eta, ekitaldi bat egingo dute Galdakaoko frontoian (Bizkaia), 19:30ean. Larunbatean, berriz, manifestazioa egingo dute Bilbon, 17:30ean, Bada garaia, presoak kalera lelopean.


Mercadonaren dohaintza Huescan - Mercadona\nMercadonak premiazko produktuak eman dizkio Huescako Elikagai Bankuari\nKonpainiak indartu egin du Huescako Elikagai Bankuarekin duen lankidetza, 10.000 kg premiazko produktu emanez, hala nola esnea eta norberaren higienerako eta garbiketa pertsonalerako produktuak.\nMercadonak sendotu egin ditu elikagai-dohaintzak COVID-19 gaitzak eragin duen egoera berezian, bizi dugun egoera biziki konplexu honek sortutako beharrei erantzuteko.\nKonpainiak, orain arte, 226 tona baino gehiago eman dizkie produktu eta elikagaitan zenbait erakunde soziali.\n2019an, konpainiak 208 tona premiazko elikagai banatu zituen Aragoin bakarrik.\nMercadona supermerkatu fisikoen eta onlineko salmentako konpainiak bere Eredu Arduratsua sendotu du COVID-19 gaitzak eraginda herrialdeak bizi duen egoera berezian. Hala, berriro jarri du martxan bere dohaintza-prozesua, eta ohiko lankide dituen Huescako erakunde sozialei hainbat produktu eman dizkie. Gainera, neurri berriak ezarri ditu pertsonen segurtasuna nahiz erakunde horien hornidura bermatzeko.\nLaura Cortel Mercadonaren Aragoiko Kanpo Harremanetarako zuzendariak hau nabarmendu du: “Konpainiak, behar handiena duten kolektiboen ondoan egoteko konpromiso irmoan, bere Eredu Arduratsua indartu du, eta elkarlanean jardun Aragoiko elikagai-bankuekin eta jantoki sozialekin —2019an, 208 tona elikagai eman zituen erkidegoan—. Bizi dugun egoera berezi hau oso aldakorra da, eta bizkorrak izan behar dugu gure erabaki eta planteamenduetan, helburu bakar bat izanik: egin behar den guztia egitea bizi dugun egoera bereziki konplexu honetan pertsona ahulenen beharrei erantzuteko”.\nJulia Lera Huescako Elikagai Bankuko presidenteak, berriz, hau adierazi du: “oso pozik gaude Mercadonaren moduan gure entitateak hasitako proiektuari jarraipena ematen laguntzen duten enpresekin. Elikagai Bankuak Huescako gizarte osoari eskatzen dio une zail hauetan jendeak parte har eta lagundu dezala, denon artean Huescako familia behartsuenei elikagaiak ematen jarraitu ahal izateko".\nGizarte-ekintza jasangarriko politika, Mercadonaren enpresa-erantzukizun sozialean integratua\nMercadonak, gizartetik jasotzen duenaren zati bat gizartearekin partekatzeko konpromisoaren barruan, aipatutako Erantzukizun Sozialeko Plana garatu du, zeinak hainbat jarduera-ildo jasangarriren bidez jorratzen baititu konpainiaren alderdi soziala eta etikoa, hazkunde partekatuaren aldeko jardunaren sendogarri guztiak ere. Politika horren testuinguruan, Mercadonak Espainiako eta Portugalgo 240 jantoki soziali baino gehiagori, 60 elikagai-bankuri baino gehiagori eta gizarte-ekintzako beste zenbait erakunderi ere laguntzen die, elikagaiak emanez edo elikagaiak jasotzeko antolatzen dituzten kanpainetan parte hartuz.\n2020an, orain arte, 4.884 tona elikagai banatu ditu guztira konpainiak erakunde horien artean; 4.674 Espainian, eta 210 Portugalen. Kantitate horiek handituz joan dira martxoaren 26an, COVID-19 gaitzak konpainiaren prozesuetan eragindako etenaren ondoren, konpainiak erabaki zuenetik berriro aktibatzea lagundu ohi dien jantoki sozialei eta elikagai-bankuei premiazko produktuak emateko prozesua.\nHalaber, bere dendak trencadisezko muralekin apaintzeko, 32 fundazio eta okupazio-zentrorekin lankidetzan jarduten da Mercadona. Askotariko desgaitasunak dituzten mila lagunek baino gehiagok egiten dituzte mural horiek.\nIngurumen-jasangarritasuna da Mercadonaren Erantzukizun Sozialeko Planaren beste ildo estrategiko bat. Ingurumena Kudeatzeko Sistema propio bat du, hiru helburu dituena: logistika hobetzea, energia-efizientzia areagotzea eta hondakin gutxiago sortzea. Sistema horren parte batek ekonomia zirkularra du inspirazio-iturri, eta hau du xede: hondakinak berriz ere baliabide bilakatzea, Totaler Hornitzaileekin elkarlanean jardunez. Gainera, lanean ari da Hiri Banaketa Jasangarriaren Proiektua garatzen eta gure hirietako airearen kalitatea hobetzen, kamioi eta furgonetak higiarazteko teknologia garbiagoak eta eraginkorragoak erabiliz.\n2009az geroztik, Jasangarritasunerako Banaketaren Europako Foroko (REAP) partaide da Mercadona. Hainbatean behin, erakunde horretako kide guztien jardueraren jasangarritasunaren kanpo-ikuskapenak egin ohi dira. Europako Batzordea ere erakundeko lehendakaritzako kide da. Bestalde, Nazio Batuen Mundu Hitzarmeneko bazkide da 2011. urtetik; hitzarmen horrek giza eskubideen, lan-arauen, ingurumenaren eta iruzurraren aurkako borrokaren oinarrizko balioak jasotzen ditu.\nMercadonaren premiazko produktuen entrega Huescako Elikagai Bankuari.\nMercadonak 4.300 kilo baino gehiago eman dizkie premiazko produktutan erakunde sozialei, hala nola Ciudad Realeko Elikagai Bankuari\nMercadonak 2,3 tona eman dizkio Madrina Fundazioari pixoihaletan eta premiazko produktutan


ERABILERA ANITZEKO ESPAZIOAK HEZKUNTZAN\nAltzariak irakaskuntza-ikaskuntza prozesua errazteko elementu gisa\nIngurune goxoa. Ikasleek dituzten jokamoldeek zerikusi zuzena dute espazioaren antolaketak sortzen dituen emozioekin. Erabiltzen diren altzariek eta horien antolaketak eragina dute giro goxoak sortzerakoan.\nMalguak, beharraren arabera egokitzeko modukoak. Irakaskuntzak dituen izaera anitzei erantzuteko bidea emango duten espazioak behar ditugu, ikasteko eta irakasteko modu eta behar desberdinen zerbitzura.\nErgonomia. Mugimendua gaitasun kognitiboarekin lotzen dute ikerketa ugarik. Horregatik, mugimendua eta gorputzaren postura zaintzea ezinbesteko elementuak dira ikasgelan.\nBizitasuna. Irakaskuntza-ikaskuntza prozesua era askotarikoa denean, ohikoena da gela antolaketa batek egoera guztiak ez asebetetzea. Ikasleak eta irakasleak eroso sentitu behar dute espazioaren antolaketarekin, elkarrekin eraikitzeko eta deseraikitzeko aukera izan behar dute.\nMahaiak, aulkiak eta harmailak. Ikusi 2020/21 katalogoa [PDF]\nInformazioa osatzeko edota altzariak bertatik bertara ikusi eta ukitu nahi badituzu, jarri gurekin harremanetan.


Zaintza Intentsiboetako Unitateetarako (ZIU) kontingentzia planak ohe kopurua bikoiztea ahalbidetuko duela esan du Murgak - Busturialdeko Hitza : Busturialdeko Hitza\n307 positibo berri zenbatu dituztela jakinarazi du gaur Osasun Sailak. Gaur zabaldutako datuen arabera, Araba, Bizkaia eta Gipuzkoan 2.728 pertsonak eman dute positibo koronabirusaren proban eta horietatik 1.129 ospitalizatuta daude. Azken orduotan 13 pertsona hil dira; orain arteko hildakoak 133 dira. Orain arte 7.646 proba egin dituzte. 48 pertsona errekuperatu dira, eta 296 pertsonak jaso dute ospitaleko alta.\nZaintza Intentsiboetako Unitateetarako (ZIU) kontingentzia planaren edukia azaldu du gaur Nekane Murga Osasun sailburuak, COVID19aren bilakaeraren berri emateko egunero eskeintzen duten agerraldian. Osasun saila urtarriletik garatzen ari den ekimenen baitan kokatzen den plan honek COVID19agaz gaixotutakoentzat “ZIUko ohe kopurua bikoizteko aukera ahalbidetuko du”. Hala, 4 egoera aurrikusi dituzte plan horretan, “Euskadin bilakaera ez homogeneoa duen epidemiaren eraginaren araberakoak”. Bigarren egoeran 266 ohe, hirugarren egoeran 463 ohe (Araban orain bizi dutena) eta laugarren egoeran 550 ohe baino gehiago.\nPlan hau beste bik osatzen dutela azaldu du: “Ekipoak eskuratzeko planak, ohe guztiak beharrezko ekipamenduez hornitzeko; eta giza baliabideetako planak, unitateon pertsonala (medikuak zein erizainak) sendotzeko, elkarte zientifikoek gomendatzen dituzten ratioak mantentzen ahaleginduz, beti ere”.\nMurgaren berbetan, eremuak egokituz, teknologia eskuratuz eta profesionalak heziz, Osakidetzak “ahalmena izango du” koronabirusa duten pazienteentzako “ZIUko ohe kopurua bikoizteko”. Sailburuak osasun profesionalen lana goraipatu du berriro ere, eta esan du “eszenatoki posiblerik onena lortzeko eta aurreikus zitekeen okerrenerako prestatzeko lan egiten dutela hasieratik”.


Iraurgi Berritzenen eragile sarearen baitan, Hezkuntza Guneak -DBH eta BHI mailan eskualdeko ikastetxeek osatzen duten lankidetza gunea- Ekainak 19 ostiralean bilera telematikoa egin zuen.\nLan bilera, batez ere, azken asteetan ikastetxe ezberdinek bizi izan duten egoera partekatu eta aurrera begira izango dituzten erronkez hausnartzeko erabili zen. Besteak beste, azken asteetan garrantzizkoak izan diren digitalizazioa, barne antolaketa prozedurak nahiz ikasleekin erabili diren komunikazio kanalak izan ziren hizpide.\nEra berean, lan bilera, ikasturtean zehar landu diren proiektu eta ekintzen jarraipena egiteko baliatu zen. Ikasturte hasieran, ikastetxeen mahaiak 4 lankidetza proiektu garatzea lehenetsi zuen: "Elkarrekin Eraikitzen", "ZTIM Urola Erdian", "Gerolan" eta "Izan Ekintzaile!". Proiektu hauek ikastetxeek amankomunean dituzten beharrei erantzuna ematea dute jomuga eta ikastetxe ezberdinetako irakasleek azken ikasturteetan lankidetzan landuak izan dira.\nDena den, 2019/20 ikasturtea ezohikoa izan da Covid-19 osasun krisia tarteko. Ikasturtearen hasieran planifikatu ziren hainbat ekintza bertan behera gelditu dira, Urola Erdiko Zientzia eta Teknologia Azoka esaterako. Beste zenbait ekintza berriz, tresna digitalen bitartez garatu behar izan dira salbuespen egoera tarteko.\nDatorren ikasturteari dagokionean, Irailean ikastetxe ezberdinetako zuzendaritzarekin nahiz proiektu talde ezberdinekin bildu eta ikasturte berria planifikatzea aurreikusten da. Honetarako, egoera aztertu, lan lerroak lehenetsi eta beharrezko egokitzapenak adostuko dira ikastetxe ezberdinen artean.\nEskualdeko Ikastetxe eta eragile ezberdinen artean harremanak sendotzea lehentasun\n2019/20 ikasturtean zehar ahalegin berezia egin da eskualdeko ikastetxe eta eragile sozioekonomikoen artean harremanak estutu eta lankidetza aukera berriak identifikatzen.\nIzan ere, azken ikasturteetan, hainbat dira ikastetxeek garatzen dituzten lankidetza proiektuetan parte hartzen duten eragileak eta aurrera begira lehentasunezkotzat jotzen da harreman hauek sendotzen jarraitzea. Besteak beste, lan lerro ezberdinen garapenean parte hartu duten eragile sozioekonomikoen artean, eskualdeko industria enpresak, osasun etxeak, merkataritza elkarteak, Urkome -Urola Kostako Landa Garapen Elkartea, hainbat ekintzaile nahiz udaletako gizarte zerbitzu sailak azpimarratu daitezke.


Lana by Kutxa Kulturrek San Telmo Museoa jantziko du | Irutxuloko Hitza\nLana by Kutxa Kulturrek San Telmo Museoa jantziko duBy on 2012/06/22 in Gizartea, Kultura, Paperekoa Diseinatzaile berriei bultzada eman nahi dien lehiaketa berritasun askorekin itzuliko da urrian.\nIñaki Altuna eta Eva Rivera Lana Kutxa Kulturreko arduradunak. (Argazkia: Maitane Aldanondo)\nSortzaile gazteak ezagutarazi eta hauei bultzada ematea du helburu Kutxa Kultur Moda diseinatzaile berrien lehiaketak. Urrian egingo dute hirugarren aldiz, eta eraberriturik itzuliko da. Hala ezagutarazi zuten, atzo, Kutxa Fundazioko ordezkaria Iñaki Altunak eta ekimenaren arduradun Eva Riverak. Diseinatzaileekin eta profesionalekin lehen bi urteen inguruko gogoeta egin ondoren, antolatzaileak lehiaketa moldatzeko beharraz jabetu dira. Izenetik hasita, edukietaraino. Beti ere, gazteei euren helburua lortzen laguntzeko xedeari eutsiz.\nKutxa Kultur Moda zena, Lana by Kutxa Kultur da orain. Errege Katolikoen kalean jarri ohi zuten karpa utzi, eta diseinatzaile gazteek San Telmo Museoa modaz jantziko dute. Orain arte, gazte gipuzkoarrek bakarrik parte har zezaketen lehiaketan, baina aurrerantzean estatukoei zabalik egongo da erakusleihoa.\nEgitura aldatu, eta lehiaketaz gain, moda azoka ere izango da Lana. “Erakusteko tokiaz gain, diseinatzaileei zirkuitu profesionalera hurbiltzeko bultzada eman nahi diegu”. Urriaren 19, 20 eta 21 bitartean, San Telmoko elizan pasarela jarriko dute. Bertan ikusgai izango diren lanak moda profesionalek epaitu eta sarituko dituzte. Lehen saria 3.000 eurokoa da. Areto kapitularrean, berriz, showrooma izango da. Hau da, jantziak erakusgai eta salgai izango dira bertan. Bi ekimenotan parte hartu nahi duten diseinatzaileek uztailaren 30a arte izena eman dezakete Kutxakulturlana.com webgunean edo info@kutxakulturlana.com helbidera idatziz. Originaltasuna, balio estetikoak eta artistikoak kontuan hartuta hautatuko dituzte parte hartzaileak.\nBestalde, moda blogariei ere txokoa egingo diete Lanan. Euren iritzi eta kritikekin egitasmoan parte hartu nahi duten blogariek aipatutako bideak erabiliz izena eman dezakete.\nAntolatzaileek datozen asteetan ezagutaraziko dituzte egitaraua, epaimahaikideak eta gainontzeko sariak.\ndiseinatzaile berriak, gazteak, Kutxa Kultur Moda, Lana Kutxa Kultur, lehiaketa, San Telmo Museoa, urria Eskoletan energia alferrik ez galtzeko neurriak hartuko dituzte udan\nPartaidetza marka hautsiko du berriro ere Donosti Cupek, 392 talderekin\nTweetstream\tViewing item 1 to 5 (of 5 items) Edu Lartzanguren posted an update 3 hours, 1 minute ago\nJon Ander Galarraga posted an update 6 hours, 38 minutes ago\nKonfederazio Kopa: Brasil-Mexiko (2-0). Neymar eta Jo Alves golegile. A multzoko bigarren jardunaldia. Gauerdian, Italia-Japonia. Garikoitz Goikoetxea posted an update 18 hours, 12 minutes ago\nAitor Manterola posted an update in the group Futbolsofatzen 20 hours, 44 minutes ago


Santi de Juan Enpresa Administrazioan eta Zuzendaritzan eta Industria Teknologietako Ingeniaritzan Graduatua da Deustuko Unibertsitateko Bilboko Campusean, eta azken ikasturtean, Bizkaia Talent programa osatzen duten ikasleen artean aukeratu zuten. Programa hori Bizkaiko Foru Aldundiak bultzatutako proiektua da, Bizkaiko lurralde historikoan goi mailako kualifikazioa duten etorkizuneko profesionalak trebatzeko. Halaber, Santik gradu osteko prestakuntza jaso zuen KTH Royal Institute of Technology erakundeak emandako “Digital Transformation: Market and Industry Analysis” ikastaroan.\nBere ikasketen azken urtean Ferrovialen egin zituen praktikak, Deustuko Unibertsitatearen praktika programaren barruan. Euskara elebiduna da (HABE 3 titulua), eta ingeles maila altua du (Advanced English Certificate titulua), alemanierazko oinarrizko ezagutzak izateaz gain.\n2015eko irailean B+I Strategyko kontsultore taldearekin bat egin zuenetik aurrera eraman duen lan ibilbidean, Santik plan estrategikoen definizio eta ezarpen proiektuetan, negozio planen azterketetan, merkatu azterketak, benchmarking-ak eta diagnostiko sektorialak gauzatzean, eta eragin ekonomikoaren azterlanetan hartu du parte, besteak beste. Esperientzia garrantzitsua lortu du eskulan industrian, zientzian, teknologian eta berrikuntzan. Bezero izan dituen enpresa nagusien artean hauek daude: Praxis Pharmaceutical, IMQ Aseguruak, Barna, Alianza IK4, Petroplast, Aurman, Ikerlan, Danobat Taldea, Goizper Group, Sidenor F&C, BBK eta Citrofrut.\nSektore publikoan, Santik, industria eta berrikuntza, nazioartekotze eta ekintzailetza arloko programa eta politika publikoen azterketan eta diseinuan egin du lan. Sektore publikorako egin dituen proiektuen artean hauek azpimarratu behar dira: Gipuzkoako Foru Aldundia, Eusko Jaurlaritza, HAZI, Azkuna Zentroa, Bidegi, EEE, Bilboko Udala eta Euskampus.\nHalaber, “Emergent Thinking” metodologian oinarritutako partaidetzarako zenbait dinamikatan hartu du parte, Geminys, Bidegi, IK4 eta BBKrekin, besteak beste.


Ke-detektagailuak: Helburua: etxeko suteen prebentzioa | Aldizkaria | EROSKI CONSUMER\nEmilia Herranz, sendagile eta Espainiako Mugarik Gabeko Sendagileen erakundeko presidente\nAurrez prestatu edota kuzinatutakoak\nGuraso banandu batek semearen mantenu-kuota ordaindu behar al dio beste gurasoari, berarekin oporraldietan dagoen bitartean ere?\nHegaldia atzeratzearren, oporraldietako arratsalde bat galduta\nErabiltzaileak doaneko hiru hilabeteko eskaintza bakarrik onartu\nKe-detektagailuak: Helburua: etxeko suteen prebentzioa\nKe-detektagailua daukaten etxeen kopurua %25 inguru dabil Espainian, AEBetan portzentaje hori %93 delarik\nTxikiak dira, merkeak, instalazio erraz eta mantenu gutxikoak eta pilekin funtzionatzen dute. Herrialde batzuetan derrigorrezkoak izaki, aparatu hauek keak etxeetan eragiten dituen ezbeharren erdiak prebenitzen dituzte. Berrehun euroren truk etxebizitzan keak hautemateko sistema osatua instala daiteke: horren terminalen kopurua aldatu egingo da, etxebizitzako metro karratuen eta sabai motaren arabera baina aparatu independenteak azalera handietan eskura daitezke 30 eurotik gora ordainduta.\nAukeratu aurretik kontuan izan beharrekoak\nEgokiena, ke-detektagailu bat 40 metro karratu bakoitzeko izatea da. Lehendabizikoa etxeko sarreran edo gelen distribuzio-gunean ipini behar da. Etxeak solairu bat baino gehiago baditu, horietako bakoitzean bat gutxienez instalatu behar da.\nHonelako trastetxoak oraingoz ez dira aise aurkitzen merkatuan: aparatu independenteak baino ugariago sistema osoak saltzen dira, aurreneko horiek pisu txiki edota ertainetan praktikoago eta ekonomikoago gertatzen diren arren.\nEtxeko detektagailu ohikoenak fotoelektrikoak eta ionizazioz funtzionatzen dutenak diren arren, badira CO-ren detektagailuak, termostatikoak, su-garrenak eta termobelozimetrikoak, besteak beste.\nOptiko edo fotoelektrikoek kea hautematen dute, honek argiaren baitan eragiten dituen efektuez baliatuz. Badira honelakoen hainbat mota, hala nola argiaren iluntzean eta argiaren banaketan oinarritzen direnak, adibidez.\nIonizazio bidezko detektagailuek hezetasun, presio atmosferiko eta airean eskegita dauden partikulekiko sentsibilitatez funtzionatzen dute. Kea baldin badago (are ikusten ez denean ere) berehala erreakzionatzen dute eta fotoelektrikoak baino merkeagoak dira, alarma faltsu gutxiago ematen dituzten arren.\nSukaldean, alarma faltsurik gerta ez dadin, detektagailu termobelozimetrikoak instalatu ohi dira: hauek kerik hautematen ez badute ere, tenperatura-aldaketa bortitzen berri gaztigatzen dute berehala.\nDetekzio-terminalak sutearen arriskua dagoen gelen atean jartzea da egokiena.\nZuk eta zure familiak gelako atea itxirik lo egiten baduzue, ipini beste detektagailu bana logela bakoitzean. Ateak zabalik egoten badira gauez, egokiena da korridorean jartzea, geletatik gertu.\nEtxean erretzen baduzue, ke-kontzentrazio handia biltzen ez den tokiren batean kokatu beharko da aparatua, alarma faltsurik egin ez dezan.\nEgokiena ke-detektagailua sabaiaren erdialdean ipintzea da, izkinetan airea geldirik geratzen baita, mugitzeke. Instala ezazu kearen sarrera galaraz dezakeen zeinahi apaingarritatik -ate, lanpara, moldura, etc.- gutxienez 30 zentimetrotara.\nSabaian detektagailuaren instalazioa galaraz dezaketen habeak edo bestelako elementuak baldin badaude, aparatua horman jarri behar da, sabaitik gehienez ere 30 zentimetrotara eta izkinetatik gutxienez 15 zentimetrotara.\nKe-detektagailuak ez dira ipini behar bainugeletan, dutxetan, garajeetan edo ur-lurruna edo bestelako keak aise biltzen diren geletan.\nEz jarri horrelako aparaturik gelako gainerakoa baino hotz edo beroago ohi dauden tokietan, hala nola atikoetako sabaileihoetan edo hotz-ganbera ez duten kanpoko paretetan.\nEz instalatu aire-korrontearen norabidea aldaraz dezaketen eta, aldi berean, tenperatura-aldaketa biziak eragin ditzaketen berogailu edo haize-emaile, aire-egokitzaile, leiho zein eguraste-hodien gainean, azpian edo gertu.\nZaharkitzean ke-detektagailuek erresistentziarik galtzen dutenez, fabrikatzaileek 10 urtean behin aparatua aldatzea aholkatzen dute.\nBegira ezazu aldian behin detektagailua ondo dabilela. Aski da, horretarako, aparatuaren erdialdea sakatzea, alarmak sute-kasuan bezala jo dezan.\nBateriak gutxienez urtebetea irauten du baina baliteke kargak lehenago huts egitea. Bateria aldatzeak behar bezalako funtzionamendua bermatzen du.\nGarbi ezazu aldian behin detektagailua eskuila leun edo aspiragailuarekin, kearen sarrerarako arrakaletatik hautsa kentzeko, baina ez garbitu barnealdea horrekin: horretarako, erabili berariazko aire-sprayren bat.\nPDF: Egin klik hemen honako ekintza hau burutzeko: Informazio hau PDF bertsioan jaitsi (254 Kb)


Ikasturte berrirako ikastaro, eskola eta bestelakoak | danbolin\nIkasturte berriarekin batera, Danbolinen jaso ditugun eskeintzen berri duzue ondorengo lerroetan:\n-Bertso eskola. Urritik ekainera bitartean, astean ordubeteko saioa. Haur, gazte eta helduei zuzendua. HIlean 20 euro. Izena emateko erniarraitz@gmail.com\n-Zestoako arte eszenikoen eskola. Haur, gazte eta helduentzat (plaza mugatuak). Berrikuntza: Jantzigintza eta eszenografia departamenturako bi plaza irekiko dira. Izena eman eta informazio gehiagorako: 636906737 edota eromenprodukzioak@gmail.com\n-Marrazketa eta pintura ikastaroa: Urriaren 1ean hasiko da eta astean ordu bat izango da. Ordutegiak aukeran; 17:00etatik 18:00etara edo 18:00etatik 19:00etara. Adina: 5-6 urtetik gorakoentzat. Txikienentzat, sormena lantzeko, beraientzat egokitutako ikastaro dibertigarri bat izango da. Helduenek, teknika ezberdinak ikasteko aukera izango dute eta arloan dituzten gustu eta lehentasunak ezagutu. ez da mailarik behar, ikasteko edo hobetzeko gogoa besterik ez. Izena emateko edo informazio gehiagorako deitu 627 033231 (Kristina)\n-Josten ikasteko ikastaroa: Urriaren 1ean hasiko da eta astean bi ordu izango dira, 17:00etatik 19:00etara. Ordutegia beharren arabera alda daiteke. Maila indibiduala izango da, eta pertsona bakoitzaren gustua eta beharrak hartuko dira kontuan. Patroiak egiten ikasi edo erabiltzen ez diren jantziak konpontzen edo birziklatzen ikasteko aukera izango da. Izena emateko edo informazio gehiagorako deitu 627033231 (Kristina)\n-Yoga +. Astean bi egunetan, ordu eta erdiko saioa bakoitza. Harremenetarako eta informazio gehiagorako deitu 692 71 41 65 telefonora (Marina Pons)\nZerrenda osatzen jarraitzeko, zure eskaintzaren berri ematea nahiko bazenu jarri Danbolinekin harremanetan 722 60 92 65 telefonora deituta.\nPrevious Article Kasu positibo bakarra zenbatu du Osakidetzak azken orduetan Zestoan\nNext Article Wadna taldeak eskerrak eman izan dizkie arropa bilketan parte hartu duten herritarrei


Emakume gutxi eta gaizki irudikatuak zineman | Jendartean\nHasiera » Literatura » Emakume gutxi eta gaizki irudikatuak zineman\nAtalak: Literatura, Zinema\n"Zeluloidezko begiradak" liburuko pasarteak dira ondokoak.\nKazetariok ez omen diegu emakumezko autoreei galdetu behar ea zergatik egiten dituzten emakumeak protagonista dituzten obrak, gizonezkoei ez diegulako galdetzen zergatik duten gizona protagonista euren lanetan. Baina badirudi, hainbat gairi emakumezkoek heltzen ez badiete, ez dituela inork plazaratuko. 2009ko apirilean aurkezturiko Cine y género en España. Una investigación empírica (Zinema eta generoa Espainian. Ikerketa enpirikoa) liburuaren arabera, 2000. urtetik 2006ra Espainiako Estatuan egin diren filmetan, behin bakarrik agertu da erabaki transzendentea hartzen duen emakume protagonista bat: Yoyes-en, ETAko kideari buruz Helena Tabernak zuzenduriko filmean.\nIkerketak argi uzten du: zinema munduan, ekoizleen artean %15 dira emakumeak, %10 gidoilarien artean eta %7 zuzendaritzan. Emakume zuzendariak %50 direnean primerakoa izango dela uste du Helena Tabernak, munduaren ikuspegia bi aldeetatik etortzea mesedegarria delako. Gizonek eta emakumeek begirada desberdinak al ditugu ba? Begirada pertsonalitatearen araberakoa dela ihardetsi dit, baina gizonek gizonekin egin duten moduan, emakumeek askotan emakumeengan jarriko dutela begirada, hobeto ezagutzen dituztelako. “Berdintasunaren alorrean mundua oraindik demokratikoa ez denez, ezin da gehiago zehaztu, bai nik eta bai zuk estereotipo asko ditugu jasoak begiradari buruz, zein modutan azaldu behar duten zineman emakumeek eta gizonek. Emakume zuzendari gehiago iristea beharrezkoa da, begirada desberdin gehiago jasotzeko, mundu aberasgarriagoa sortzeko”.\nAipatu ikerketa ez da soilik kopuruez mintzo. Aztertutako filmen edukiekin ere kritiko ageri da, pertsonaietan nahiz ikuspegian monopolio maskulinoa nabarmena dela ondorioztatuz, eta emakumeaz ematen den irudia aldiz, estereotipatua. Bestelakoak dira zinegile nafarraren pertsonaiak: emakume indartsuak, buruaskiak, familia aurrera ateratzen dutenak, ekintzaileak… “Alegia, ezagutzen ditugun modukoak, ez? Nire inguruan bai behintzat, gehienak horrelakoak dira”. Garrantzitsua litzateke emakume zuzendariek soilik ez, gizon zuzendariek ere klixeetatik aske dagoen irudia ematea emakumeaz. “Liburua irakurrita harrigarria da zein planteamendu matxista darabilten zuzendariek, inkontzienteki agian, eta beharbada jabetu ere ez gara egin pelikula ikusterakoan. Zergatik ikusi behar ditugu zineman gizon burusoil eta tripandiak emakume gazte eta ederrekin? Imajinario maskulinoan funtzionatuko du agian, baina ni ez naiz horrekin identifikatzen eta sinestea ere kosta egiten zait”, Tabernaren gogoeta.\nKaleratu berri dudan eta hainbat zinegileri egindako elkarrizketak biltzen dituen Zeluloidezko begiradak liburuko pasartea da goikoa. Argiaren 2272. zenbakian, liburuko beste hainbat pasarte jaso ditut Eraso politikoak istorio deserosoei erreportajean (zinemaren eta politikaren arteko harremanaz).\nXabier Mendiguren [Facebook bidez] | apirila 6, 2011 at 4:49 pm\ndatozela emakumezko zuzendari gehiago ba.\nAlba Garcia [Facebook bidez] | apirila 6, 2011 at 5:31 pm\nEpa Xabier, ados emakume zuzendariak ongietorriak izango direla, baina nire ustetan, ez da soilik hori, zinema industrian dauden gizonezkoak konturatu beharko dira, beraiek esparru librea utzi beharko dutela ere. Martxoak 8ko manifan esan zenaz gogoratzen naiz, geurea da munduaren erdia, eta geuk erreklamatu egiten dogu, baina batzuok euren pribilegioak baztertu beharko dituzte…


VILLE D'HENDAYE :: Haizpean zahar-etxea\nVILLE D'HENDAYE » Eguneroko bizia » Haizpean zahar-etxea\nZAHAR EXTEAK – HAIZPEAN ZAHAR ETXEA – EGITEKOA – ONARTUA IZATEKO\nZAHAR ETXEAK: Mendeko Adineko Pertsonentzako Ostatatze lekuak\nMendekoAdineko Pertsonentzako Ostatatze lekua (EHPAD) edo «zahar etxea», medikuntza zerbitzua duen egitura bat da (mediku koordinatzailea, erizainak…), adineko pertsonak hartzen dituena -60 urtetik goitikoak-, autonomia guztia edo zerbait galdu dutenak.\n2002. urteaz geroztik, garai hartako zahar etxeek, diruztatuak izateko zuten modua aldatzen delarik, hitzarmen bat sinatu behar ukan zuten estatuarekin (Eskualdeko Osasun Agentzia, 2010. urteaz geroztik) eta Kontseilu Nagusiarekin, mendeko adineko pertsonak zaintzen segituko bazuten.\nHarrezkeroztik, araupeko hitzarmen horiek, diruztatzeko modu hirutarra ezartzen dute\n* egoiliarrak ostatatze gastuak ordaintzen ditu\n* eritasun asurantzak, Eskualdeko Osasun Agentziaren gerizan, zaintza buxeta ordaintzen du\n* Kontseilu Nagusiak mendekotasunaren buxeta ordaintzen du (eta ostatatze buxetaren zati bat, gizarte laguntzarako eskubidea duten eta baimenduriko zahar etxeetan diren egoiliarrentzat)\nDiruztatze modu berri hori eskuratzeko, zahar etxeek, adineko pertsonak baldintza onenetan zaintzeko bete beharreko baldintzak bete behar dituzte.\nHAIZPEAN ZAHAR ETXEA\nEgitura horrek hiruko hitzarmena sinatu du, 2007ko abenduan; hartara, Mendeko Adineko Pertsonentzako Ostatatze Lekua da (E.H.P.A.D.).\n1970ko azaroan, sortu zenean, elkarte izaera zuen egitura hori, luzaz, zuzenbide pribatuko egitura izan zen; gero, 2004ean, udalak hartu zuen bere gain eta hala, tokiko funtzio publikora sartu zen. Harrezkero, Hendaiako Gizarte ekintzarako udal zentrora (CCAS) loturik da.\nZahar etxea zuzendari batek gidatzen du, Hendaiako gizarte ekintzarako udal zentroaren Administrazio Kontseiluaren menean.\nBaimena du 53 pertsona hartzeko. Adineko pertsonak bakarka edo bikotean onartzen ditu, 60 urtetik gorakoak badira edo 60 urtez behekoak izan, baina baimen bereziren bat badute. Egoitzak hiru estaia ditu.\n- astelehenetik ostegunera: 8:30 – 12:00 eta 14:00 – 17:30\n– ostiralean: 8:30 – 15:30\nZAHAR ETXE BATEN EGITEKOA (EHPAD)\nZahar etxe baten egitekoa honako hau da:\n- adineko pertsonaren autonomia gorde, hari egokituriko proiektu baten bidez\n- behar den zaintza eman, (egituraren paramedikuntzako langileak mediku koordinatzaile baten menean dira eta osasun koadro bati segitzen zaizkio, mediku nagusiaren ardurapean).\nArauek hala agindurik, baldin eta egoiliarrak medikuntzazko eta paramedikuntzazko zaintza konplexuagoak beharko balitu, egituratik kanpoko osatzaileak dei daitezke; horiek zahar etxean arituko dira, bertakoekin koordinaturik, egoiliarraren senideekin edota konfiantzazko zaion pertsonarekin, bai eta egoiliarraren mediku nagusiarekin, hitzarmenek diotenaren arabera.\n- Geriatria Orientabideko Talde Ibiltaria (Euskal Itsasertzeko Ospitalearena)\n- Harreman Psikiatrikoko Taldea (Euskal Itsasertzeko Ospitalearena)\n- Zainketa aringarrien Talde Ibiltaria (Euskal Itsasertzeko Ospitalearena)\n- etxean ospitalizatzeko egitura (HAD) osasun lurraldean dena\nEskaria egiteko, honako dokumentua bete ezazu: “VIA TRAJECTOIRE”.\nAurkezpen liburuxka (frantsesez)\ne-posta: ehpadhaizpean@hendaye.com – Telefonoa: 05.59.01.10.30\nHelbidea : Armatonde karrika\n- astelehenetik ostegunera: 8:30 – 12:00 / 14:00 – 17:30


Josu Dukatiren proposamena\n« Arrotz eta eder | Gelatxo, soiniaren bidaia luzea »\nMusika leun bat entzuten dugu, feng shui estilokoa, erlaxantea. Josu Dukati dakar gelara ertzain batek, Ikernek. Eskuburdinak kentzen dizkio. Josu harriduraz dena begiratzen. Eseritzen da.\nErtzaina badoa baina berehala dator erretilu batekin; bertan kafe kikara, kafe ontzia, pastatxoak. Badoa. Josu mesfidati hasieran. Gero kafea aterako du, azukrea bota. Antton sartzen da beste puntatik. Mahaia dute erdian. Elkarri begiratzen diote, aztertuz. Hogeita bost urte elkar ikusi gabe, 18 urte zeuzkatenetik. Antton hurbilduz doa hitz egin ahala.\nHorrela tratatzen al dituzue atxilotuak, arratsaldeko... (erlojua begiratzen du baina kendu diote) edozein ordutan kafea eta pastatxoak eskainiz?\nIkusten dudanez ez duk umorerik galdu...\nHarrituta utzi nauk... torturatxo batzuk espero nizkian, elektrodoak, poltsa zikin bat burutik behera, listinaren zartako ospetsu horiek...\nBaina denborak belztu egin dik umore hori... Nahiago nian lehengoa!\nHik berriz inoiz ez duk eduki, eta igual jarraitzen duk!\nHemen ez diagu inor torturatzen. Ba al dakik zer kontrol jartzen dizkiguten?\nGure mutilek beste zerbait ziotek ba!\nZuen mutilak gero eta flojoagoak zetozek, motel, eztitan hezitakoak. Zer ematen diezue jaten, bollikaoak edo?\nGuk baino meritu gehiago zeukatek, dena eskura zitean eta dena utzi ditek aberriagatik.\nANTTON (ber-bertan, zorrotz begira)\nAberriagatik? Hogei urteotan hire atzetik zakur ehiztari bat bezala ibili ez banintz, hiri buruzko informazioa bildu ez banu milaka foliotan, hire bizitza goitik behera ezagutuko ez banu, eta hire erabaki militarrak sufritu ez bagenitu, agian sinestu egingo nikek... Jesus Mari Orbegozo Murgiondo, alias Josu Dukati.\nJOSU (zutitu egiten da)\nJose Antonio Kaperotxipi Ostolaza, Antton Txapero-txiki ezizenez.\nAntton tentso jartzen da, haserretzeko bidean, baina ez du kontrola galtzen.\nJakingo bahu zenbat sufritzen nuen nik horrekin!\nIkusten dudanez oraindik ez duk trauma gainditu!\nTira, utzi oroimen mingotsak! Begira noraino iritsi diren institutuko mukitsu haiek! Ni Ertzaintzako superintendentea nauk, kargurik altuena, hi ETAko buruzagia, ez duk gauza bera, baina biok gaituk nagusi, agurtu dezagun elkar nagusien moduan! (Besoak zabaltzen ditu besarkatzeko)\nJOSU (bostekoa eskaintzen dio)\nPelikula gehiegi ikusi duk. Bostekoarekin aski diagu, Antton.\nBostekoa ematen diote elkarri, gogoz eta luzez.\nOraintxe hogeita bost urte azkenekoz bostekoa eman geniola elkarri, Amezketako festetan. Hamazortzina urte genizkian, COU amaituberriak. Mozkor-mozkor eginda hengoen.\nHala ere gogoan zeukat. Urde horrek Ertzantzan sartu behar huela esan hidan.\nListua bota hidan aurpegira, honaxe (masaila seinalatuz).\nDenok espero genian hik halako zerbait egitea.\nEseri egiten dira, mahaiaren alde banatan.\nA bai? Nik ez nian espero hirea. Bi urtera, Arkauten jakin nian Tolosako sarekada hasi baino lehenxeago ihes egin huela herritik. Abentura labur bat izango zuala pentsatu nian.\nNik ere bai, borroka militar gogorra izango zela uste nian, krudela, baina urte gutxi barru itzuliko ginela Euskal Herri independente batera, aske eta garaile, bakean bizitzera.\nBakean bizitzera? Aske eta garaile? Begira nola itzuli haizen, eskuak lotuta, zakur bat bezala, eta terrorista bihurtuta. Perspektiba ederra daukak aurrean, Josu. Hogei urte pasa beharko dituk itzalean, gutxienez.\nNik ez diat hilabeterik ere galduko itzalean. Badakik zergatik? Ni ez naizelako terrorista bat... gu ez garelako terroristak. Ez zuek baino gutxiago, behintzat.\nZer diok? Gu gaituk legea, zuek legez kanpo zaudete. Guk betearazten dizuegu zuei legea. Gure armak bedeinkatuak zaudek. Zuek bandidoak baino ez zarete, hiltzaileak.\nHeuk esan duk, legea baino ez daukazue zuen alde. Legea gure aldera jarriko balitz, gu izango gintuzkek legalak.\nAtera duk instituto garaiko utopiko barregarria. Pentsatzen nian klandestinitateak espabilatuko hintuela.\n1946an petardo bat jarri zitean Jerusalemen, King David hotelean. 92 lagun hil zitean. Badakik nor zen komando-burua? Menahem Begin, gero Israelgo lehen ministroa izan zena. Eta are gehiago, Bakearen Nobel saria ere eman ziotean. Uste duk terrorista hitza agertzen dela entziklopedian Menahem Beginen orrian?\nNazio bakoitzak bere erara idazten dik historia. Botereak ematen dik legitimitatea horretarako. Baina zuek galdu egin duzue gerra, munduaren aurrean ez ezik baita zeuon jarraitzaileen aurrean ere.\nNelson Mandela bera terrorista izan zuan 27 urtetan, eta kartzeleroei beren familiaz galdetzen zien bitartean burkideei bonbak jartzeko agintzen ziean. Zer uste duk zirela Txe Gebara eta Fidel Castro, Batista diktadorearentzat? Boterea lortzen duen edo ez; horixe duk detaile bakarra. Boterea lortzen badu terrorista betirako desagertu egingo duk. Haren ordez presidentea sortuko duk, herri baten askatzailea.\nHorretarako hasi zenuten zuen borroka ankerra? Historiak salbatuko zaituztela pentsatuta? Eta hil dituzuen haurrek zein leku izango dute historian? Eta tripak lehertuta utzi dituzuen goardia zibilek? Eta buruan bala batekin seko utzi zenituzten zinegotzi gaixoek?\nEtikako klaseak emateko ekarri al nauzue? Zer zarete, konferentzia episkopalaren sukurtsala?\nHire sarkasmo hori! Hitzak disparatzen ona hintzen. Zergatik pasa hintzen armak disparatzera?\nJosuk ez dio erantzuten. Jaiki egiten da, publikoari begira, kristala balego bezala.\nJOSU (Anttoni begira)\nGaldeketa profesionalagoa izango zela uste nian. Ez nian hain galdeketa sentimentala espero... hiregandik.\nGauza asko ez dakizkik, Josu. Eseri hadi.\nJOSU (kristal imajinarioa seinalatuz)\nHor al daude hire jefeak? Buruarekin bere onespena egiten ariko dituk!\nHor ez zagok inor. Bakarrik gaudek, hi eta ni. Askatasun osoa eman zidatek bihar arte, neuk hala eskatuta.\nHire esku nagok, beraz...\nHemen ez diagu buruzagirik torturatzen, morroiak bakarrik, zuek kamelatu dituzuen soldadu trakets horiek. (Isilune luzea bien artean). Argazki batzuk ikustea nahi diat, Josu. Eta horietan zer agertzen den esplikatuko didak.\nJosu eseri egiten da jakin minez horman dagoen pantailara begira. Lehen argazkia14 edo 15 urte inguruko gazte koadrila. Tartean daude bi protagonistak. Elkarri bromatan ari dira, lutxa libreko borrokan bezala. Besteak formalago daude. Institutuko zelaian. Denak mutilak dira. Josu harrituta geratzen da, ez zuen espero. Konplizitatez begiratzen dio Anttoni. Giroa samurtu egiten da.\nInstitutura hasi ginen urtean atera genian argazki hori. Eguna eta ordua ere esango nikek.\nBai, eta ondotxo dakik zergatik. Maiatzaren 20ko greba orokorrarekin elkartasuna adierazteko egin genuen asanblea ondorengoa delako.\nANTTON (buruarekin baiezkoa eginez)\nHor eztabaidatu genian lehen aldiz hik eta nik. Akordatzen nauk hire argumentu peregrinoekin (burloso) ikasleok langileekin bat egin behar dugu estatua blokeatu arte, eta feministekin...\nHire jarraipenarekin ere gogoratzen nauk (burloso) monjak eta fraileak ere elkartu behar ditugu? Gure lana ikastea da, gero aldatuko dugu mundua. Jendeak barre egin zian behintzat.\nPatetikoak izango ginela pentsatzen diat.\nInor ez zuan hitz egiten ausartzen. Neu ere, aitortu egingo diat, oso urduri jartzen ninduan. Baina ezin nioan hiri kontra egiteko indarrari eutsi.\nNeu ere batzuetan hitz-totelka hasten ninduan. Baina botazio hura irabazi egin nian.\nZer esan nahi duk?\nGogoan daukak nork zen argazkilaria goiz hartan?\nNola ez ba. (Isilunea). Sara... Sara Zuazolagoitia, institutu hartara iritsi zen aingerurik politena.\nSara Z. deitzen genioan.\n«Arnasa ez zaidak iristen horren abizena esateko». Hire txistea zuan.\nEta ez hori bakarrik, dardara batean jartzen zidaan bihotza institutuan sartzen ikusi orduko.\nSara ez huen berehala irabazi. Ez urte hartan, behintzat.\nAi, Antton, Antton, oraindik jeloskor jarraitzen al duk? Batzuetan iruditzen zaidak amodio kontuetan ez dugula... inork ez duela eboluzionatzen... urteak pasa arren, harreman asko eduki arren, 14 edo 15 urterekin lehen aldiz maitemindu zen nerabe hark agintzen duela guregan beti.\nANTTON (Zuzen eta zorrotz begiratuz)\nEsaidak egia, Josu,zergatik sartu hintzen ETAn? Nolatan? Listoa hintzen, nahi huen guztia eskura eduki hezakeen, ez ziatean seniderik fusilatu gerran, ez huen mendeku beharrik. Zerk bultza hinduen hire bizitza horrela hondatzera?\nJOSU (Aulkitik braust jaikiz)\nSara zergatik etorri zen nirekin jakin nahi duk, ezta?\nHori bazekiat. Galdetu diadana jakin nahi diat, besterik ez.\nHamazortzi urterekin galdu genioan guk elkarri pista, ezta? Hi Arkautera joan hintzen, ni kazetaritzara... zerbait egitearren. Hemeretzirekin atxilotu egin ninditian.\nBaina denbora gutxi egin huen barruan.\nAdin hartan niri asko iruditu zitzaidaan. Lagunak juergan, neskatan, eta ni bederatzi hilabete Soriako kartzela zikin hartan. Eskerrak burkide beteranoak zeuden han. Haiek erakutsi zidatean diziplinaren beharra, erotuko ez bagina. Ordutegi zorrotza ezarri nioan neure buruari, agendan idazten nian dena, gimnasia suekoa egiten nian, egunero ordubete oinez patio hotz hartan. Ariketak egiten nituen bitartean buruak hegan egiten zidaan. Badakik nora? Nire herrira, edo Baztaneko zelaietara, edo Zumaiako hondartzara... zoriontsu izan nintzen lekuetara.\nHorregatik, handik aterata logikoena bizitzaren aldeko apustua egitea zuan, ez sasira joatea berehala, heure burua bizirik lurperatzera.\nSorian gose greba bat egin nian, presoen kolektiboko beste laurogei lagunekin elkartasunean. Gogorra izan zuan, 36 egun iraun zian. Hamazazpi kilo galdu nituenean poliki-poliki hiltzen hasi nintzela sentitu nian. (Lurrean etzaten da, argiak iluntzen doaz).\nLehen egunak benetan horrorosoak izan zituan. Zuku gastrikoak estomago hutsa erretzen ditek, lejia balitz bezala. Zorabioak nizkian, ezinegona. Mina ere zorrotza. Aldika-aldika ateratzen dik, atsedenik eman gabe. Mina baretu orduko hurrena berriro noiz joko hauen itxoiten jartzen haiz.\nBaina aldi hori ere igarotzen duk, eta patxada ikaragarri bat etortzen zaik barrura. Atseden totala. Lasaitasun sakon bat, aurretik inoiz ezagutu ez nuen bezalakoa. Mistikoek ere barauak goraipatzen ditiztek, kontzientzia egoera argiak eta paranormalak lortzeko baldintza gisan. Halako zerbait sentitu nian. Minaren ondorengo atsedena. Sufrimendu osteko gozamena. Zer gozamen? Mundua beste era batera ikustearena. Ezerk oztopatzen ez zuen argitasun bat ikustea. Egia neure baitan zegoela sentitzea. Une hartantxe erabaki nian espetxetik onik ateratzen banintz ETAn sartuko nintzela.\nArgia erabat ilundu da eta segundo batzuetako isilunea geratzen da (edo nahi baduzue musika hasten da, hori zuzendariari utziko nioke).


Bihar hasiko da Korrika, Garesen | Gizartea | Berria\nBihar hasiko da Korrika, Garesen\nEuskararen aldeko lasterketak 17:00etan emango ditu lehen pausoak, Gasteiz jomuga duela. 2.560 kilometro egin ostean iritsiko da Arabako hiriburura, apirilaren 14an. Euskararen alde «klika egitea» du helburu Korrikak\n20. Korrika Garestik pasatu zen unea. IÑIGO URIZ / FOKU Tamaina handiagoan ikusi\nBihar, 17:00etan, Asier Amondok begi guztiak adi-adi begira izango ditu, Korrikako koordinatzailea arduratuko baita 21. Korrikako mezu ezkutua lekukoan sartzeaz, urtero legez. Ondoren, lekukoa eskuz aldatuko da, eta, kilometroz kilometro, berdin ibiliko da: eskuz esku, gau eta egun, ezertarako gelditu gabe. 2.560 kilometroko bidea egingo du aurten lekukoak; herriz herri, auzoz auzo eta mendiz mendi, Gasteizera iritsi arte.\nBidean milaka eta milaka euskaldun eta euskaltzale izango ditu itxaroten Korrikak, pasatu ahala haren atzetik metro batzuk edo kilometro batzuk egiteko zain, bakoitzaren gaitasunaren arabera. Garestik hegoaldera joko du, eta Erriberan igaroko du ostiraleko zatirik handiena; larunbatean, Iruñera iritsiko da, 14:20an, eta hainbat sartu-irten egingo ditu hiriburuan. Hamabi ordu geroago, Donibane Garazira helduko da, eta, igandean, Mauletik igaroko da, 07:00etan. Igandean bertan, Baionara helduko da, 17:50 inguruan. Korrikak ez du beste hiribururik zapalduko hurrengo ostegun arte; egun horretan, Bilbora helduko da, 11:50 inguruan, eta 16:15 aldean utziko du Bizkaiko hiriburua. Donostiara, berriz, apirilaren 12an iritsiko da, 16:30 inguruan.\nGasteiz izango da azken hiriburua eta 21. Korrikaren jomuga. Arabako hiriburura 08:20 aldean helduko da, eta bueltaka ibiliko da 12:30era arte. Orduan geldituko da lekukoaren eskuz eskuko bidaia. Lekukoan sartutako mezu sekretua milaka lagunen aurrean irakurri ostean amaituko da 21. Korrika, eta beste bi urte itxaron beharko da 22.a Arabako zer herritatik aterako den jakiteko.\nKlika da aurtengo euskararen aldeko lasterketaren leloa; aukera bat egitea esan nahi du, eta, horren bidez, antolatzaileek jarrerak aldatzeko deia egin nahi dute: klika eginez jokamoldeak aldatzea, ohiturak aldatzea, euskara aukeratzea... «Hautua da euskara ikastea, euskara erabiltzea, inplikatzea, jauzia egitea. Klika egitea da euskaraz ahalduntzea, euskaltegietan matrikulatzea. Klika da herritar guztien hizkuntza eskubideak bermatzeko neurriak hartzea». Azken finean, aktibatzeko deia da Klika, eta pertsona bakoitzari dagokio klika hori egitea.


Miren Dobaran: "Esparru informalean umeei euskaraz aritzeko aukerak emateko gai izan behar gara" - Deia\nMiren Dobaran: "Esparru informalean umeei euskaraz aritzeko aukerak emateko gai izan behar gara"\nane araluzearen elkarrizketa 19.10.2020 | 01:10\nMiren Dobaran. Oskar González\nEuskararen ezagutzaren unibertsalizazio bidearen eskutik, Miren Dobaranek eremu akademikotik kanpo ere euskaraz jardutearen garrantzia azpimarratzen du\nAisialdian zein kirolean, baita eremu digitalean, euskaraz aritzeko aukerak ematea da erabileran aurrera egiteko gakoetako bat Hizkuntza Politikarako sailburuordearen aburuz. "Denon erantzukizuna da, baina guk lideratu behar dugu biziberritze prozesua", onartzen du Dobaranek, jarrera positiboaz, emandako aurrerapauso guztiak nabarmentzen dituen bitartean. Euskararen sustapenean gizartearen babesa duten ziurtasunaz, Eusko Jaurlaritzatik lanean jarraitzen dute C1 mailara arteko doakotasuna bermatzeko eta enpresetan erabilera planak susta-tzeko. Beste hainbat arlotan aurrera egiteko, berriz, euskalgintzaren eremuan lan egiten duen sektore potentearekin elkarlanean aritzea ezinbestekoa dela aitortzen du. Euskaraldia, esaterako, horren erakusle da.\nAurtengo Euskaraldian enpresa eta elkarteen aliantza bilatuko da ariguneekin. Beharrezkoak dira?\n—Bai, guretzat lan mundua estrategikoa da. Bigarren edizioan norbanakoek ez ezik taldean ere ariketa sozial berdina egitea nahi dugu, eremu sozioekonomikoan, baina baita aisialdian, kirolean... Babes handiagoa lor-tzeko eta beste arnasgune batzuk ere sortzeko. Ez denez enpresa osoan egin behar, apurka beldurrak kendu eta martxan dituzten erabilera planetan beste pauso bat emateko modua da.\nAurreko edizioko lan guztia finka-tzeko aukera era bada.\n—Alde kualitatibotik ere beste pauso bat emateko aukera dago. Lehenengoan rolak ez ziren oso ondo ulertu, euskararen gaitasunarekin lotu ziren eta ez dauka zerikusirik, egin nahi den ahaleginarekin baizik. Ea gai garen egokitu zaigun egoera latz honetara moldatzeko, zeinetan beste kezka ba-tzuk dauden, eta ilusio kolektiboa sor dezakegun hamabost egunetan euskararen inguruan hausnartzeko.\nPosiblea da hizkuntza ohiturak aldatzea bi astetan?\n—Adituek esaten dute denbora gehiago behar dela. Guk apurka egin nahi ditugu gauzak. Belarriprest zein ahobizi izateko konpromisoa hartzea ez da gauza erraza. Ez da txapa jarri eta zuzenean egin daitekeen ariketa, deserosotasunik gabe. Hamaika egun izan ziren lehen edizioan, ikusita zelako arrakasta izan zuen, orain hamabost egunera goaz. Aurrerapauso bat, momentu honetan, ondo egitea izango litzateke. Eta taldean eroso senti-tzea egin den ariketarekin. Ez izatea karga bat.\nAzken legegintzaldian Eusko Jaurlaritzak euskararen ikasketen doakotasunaren aldeko pauso garran-tzitsu bat eman zuen. Bultzada bat izan dela nabaritu al duzue?\n—Azken urteetan datuek gora egin dute, 35.000 ikasle baino gehiago izan ditugu iaz euskaltegietan. Orain matrikulazioa zabalik dago, eta ez dugu daturik. Baina ahalegin handia dago egiteko, kontutan izanda gizartearen herena bakarrik dela elebiduna. Oraindik heldu asko daude euskara ikasteko gogoekin. Oso argi dugu ahalegina egiten duena –euskaltegietan izena ematen duen helduen profila 38 urteko emakumea da, lanean ari dena eta umeak dituena– saritu egin behar dela.\nEta zein da hurrengo pausoa zen-tzu horretan?\n—Legegintzaldi honetan C1erako bidea egin eta 30 urtera arteko gazteei ere doakotasuna bermatu nahi diegu. Izan ere, batzuek ez dute gero euskaraz ikasteko aukerarik. Oraindik badaukagu non hobetu eta ezin dugu dena eskolaren esku utzi. Askotan esaten da Euskaltegietara doan jendeak hizkuntza eskakizunak izaten dituela, baina ez doaz bakarrik horregatik. Askok ume txikiak ere badituzte, beste batzuk biziberritze prozesuaren parte aktiboa izan nahi dute. Hori oso garrantzitsua da eta Jaurlaritzaren laguntza bat merezi du.\nEskola Kontseiluak D ereduak euskararen ezagutza ziurtatzen ez duela esan du berriki. Kezkagarria da, ezta?\n—Eskumen hori Hezkuntza Sailak du eta horretan dabiltza lanean. Hizkun-tzei dagokienez, gure erronka oso handia da. Gure hezkuntza sistemak lortu behar du ikasle konpetente bat ateratzea, bizitzako arazoei aurre egiteko eta ingurune eleaniztun baten moldatzeko gai izango dena. Hiru hizkuntzatan funtzionatu beharra dauka, eta horretan daukagun gauzarik inportanteena esperientzia da.\nEta esperientzia hori nola aplikatu behar da?\n—Ziurrenik joango gara eredu batera non kontuan hartuko den eskola zein eremu soziolinguistikoan dagoen eta ikasle horiek duten euskararen ezagutza. Horren arabera, hizkuntza proiektu baten bitartez, ezarri beharko da zelan kudeatuko diren eskola horretan hiru hizkun-tzak. Ez da berdina Gernika edo Barakaldo baten. Hezkuntza Saila horretan dabil: ea zelan egokitu gure sistema eta zelan lortu hizkuntza ofizial bietan, DBH bukatzen dutenean, B1 edo B2 izatea, gaitasun maila nahikoa, eta atzerriko hizkuntzan ere, baxuagoa, baina edukitzea.\nAzken finean irizpide orokor batetik planteatutako eredu linguistikoak baino beste irizpide batzuk kontuan hartzeaz ari zara.\n—Hori da, eremu sozioliguistikoak gehiago izatea kontuan, baina ikasleen ezagurriak ere. Horrek aldaketa handiak dakartza. Irakasle guztiak kontziente izan beharko dira, eta hor formakuntza bat behar da, hizkun-tza irakasleak izango direla. Hizkun-tza proiektu bereziak beharko dira tokian tokian, oso ezberdinak garelako. Metodologietan ere, aldaketa handiak egin dira: komunikazio metodologiak erabiltzen dira gehiago orain, ez hainbeste gramatikan oinarrituta, orain arte bezala.\nNola da posible D ereduan ikasi duen ikasle batek euskaraz molda-tzeko zailtasunak izatea?\n—Pentsatu behar dugu gure ikasleen erdia baino gehiago hiztun berriak direla. Ikasle gehienak hiri edo herri handietan bizi dira, non ez daukate aukera handirik euskaraz egiteko. Gehienentzat hizkuntza akademikoa da, eskolan ikasi dutelako. Ez daukate esperientziarik hizkuntza horrekin beste eremu batzuetan, non disfrutatu dezaketen. Zer egin behar dugu? Hori Hizkuntza Politikari dagokigu: esparru informaletan aukerak eman euskaraz aritzeko. Aisialdian, eskolaz kanpoko jardueretan, ingurune digitalean€ Ekosistema horretan gai izan behar gara umeei aukerak emateko.\nIngurune digitala aipatzen duzula, zein da euskararen egoera hor?\n—Ingurune digitalean oso potenteak diren bi hizkuntzekin elkarbizi behar dugu: gaztelera eta ingelesa. Gure gazteak eleaniztunak direnez, kontsumi-tzeko orduan beraien gustoko gauza bat ikusten baldin badute Youtuben ingelesez, halaxe kontsumituko dute. Eta euskaraz badago, euskaraz. Gai izan behar gara ingurune digitala ere euskararekin elikatzeko euskararen aldeko hautua egin dezaten. Ez dira militanteak, normala da.\nEAEko herri langileen artean aurrerapenak eman dira euskararen ezagutzan. Egun herritar batek bermatuta al dauka euskaraz artatuta izateko eskubidea?\n—Aurrerapauso ikaragarriak eman dira. Azkenengo ikerketaren arabera, Eusko Jaurlaritzaren %70ak, gutxienez, badauka euskararen ezagutzaren bat. Erabilera planekin bermatuko dugu %100ean zerbitzu hizkun-tza euskara izatea. Oso argi daukagu herritarrak eskubidea duela hizkun-tza ofizialetako baten zein bestean artatua izateko. Gurea da eskubide hori beterarazteko ardura.\nBelaunaldi erreleboa hautematen hasi al da?\n—Orain aukera paregabea daukagu, ezagutzaren aldetik datuak onak badira ere, jende asko daukagu erretiroa hartzeko hurrengo hamar urteotan. Egingo den ordezkapenean gazteagoak etorriko dira, euskaldunak dira eta ez dakite lan egiten ez gazteleraz ez euskaraz. Guk euskaraz jarri behar ditugu lanean. Herritarren eskubideak bermatzeko kapaz izan behar dugu eta euskara ere lan hizkuntza izan behar da.\nHainbeste aurreratu da euskarari dagokionez non zenbaitetan ematen du dena dagoela eginda. Kaltegarria da ziurtzat ematea?\n—Egia da orokortu egin dela sinesmen hori. Gurasoen aldetik uste da umeak D ereduan heztearekin dena dagoela eginda. Horregatik ari dira ingelesean pentsatzen. Ez gara konturatzen normalizazio bidean dagoen hizkuntza gutxitu bat garela, bi hizkuntza erraldoiren artean bizi dena: gaztelera eta ingelesa, zeren ingelesez kontsumi-tzen dute gure gazteek aisia. Alerta horretan egon behar gara.\nErakunde publikoen babesa ez da nahikoa euskara sostengatzeko?\n—Erakunde batek ezin dezake dekretuz agindu euskaraz egin behar dela eremu batzuetan; erakundeetan bertan, bere langileei, bai. Baina herritarrek konpromiso hori berretsi egin behar dute. Horregatik, Euskaraldia bezalako ariketa sozialak garrantzi-tsuak dira. Ez da guk esateko eran-tzukizuna herritarrena dela, da gogorarazteko esparru batzutan norbere hautua dela. Bestela arriskua euskara eremu akademiko formaletan geratzea da. Disfrutatzen dugun eremuetan ez bagara gai gure hizkuntza propioa erabiltzeko galera ikaragarri handia da.\nEta zein da erakundeen papera?\n—Denon erantzukizuna da baina guk lideratu behar dugu biziberritze prozesua. Aztertzen bada zenbat urte daramatzagun horrekin ez da ezer hizkuntza baterako, kontuan hartuta zelan hartu genuen euskara. Irakurketa pesimistak ikusten ditudanean askotan esaten dut perspektiba batekin ikusi behar dugula. Normala da oraindik eremu asko faltatzea, baina egundoko aldaketa egin da. Bai ezagutzan eta bai erabileran. Sekula ez genuen pentsatzen unibertsitatean %50ak baino gehiagok euskararen aldeko hautua egingo zuenik. Horrek zer esan nahi du? Bihar edo etzi hortik ateratako profesional guztiak euskaldunak izango direla. Ez dezagun esan dena txarra izan denik. Eredugarria izan da eta ez diot nik bakarrik, baizik eta guri begira dauden beste hizkuntza txikiek ere.\nEuskararen zein indargune nabarmenduko zenuke?\n—Hizkuntza politika eraginkorrez gain euskalgintzaren oso sektore indartsua daukagu. Eta hori ez daukate beste hizkuntza batzuek. Horregatik diot elkarlana ezinbestekoa dela. Euskaraldia bezalako ekimen bat ezin dezake gobernu batek edo elkarte batek jarri martxan. Indar metaketak ekarri du gizartearen parte handi bat motibatzea eta pauso hori ematea. Esaterako, ingurune digitalean dirua jarri dezakegu, baina hor dabiltzan gizarte eragileak oso potenteak dira eta horiei esker oso ondo kokatuta daude. Indarguneak ere azpimarratu behar dira, ez bakarrik ahulguneak.\nErronka nagusia erabilera dela aipatzen da duela urte asko, baina formula berriak behar dira.\n—Formula berriak edo eremu berriak irabaztea. Momentu honetan gure-tzako eremu sozioekonomikoa ezinbestekoa da. 30 urtetik beherako ia gazte guztiak euskaldunak dira eta ez da asko falta %90era heltzeko. Ez baditugu enpresak prestatzen era natural batean horiek sartzen direnean euskaraz lan egin ahal izateko ez dute sekula euskaraz lan egingo. Enpresetan erabilera plan garrantzi-tsu bat abiarazi behar da. Erabilera planez gain lagunduko duten ekimenak ere bultzatu behar dira. Esaterako, Euskaraldia. Askotan horrek ere laguntzen du era kolektiboan egin beharreko aldaketa horiek egiten.\n2008ko krisia gogorra izan zen euskararen normalizazioan alor horretako aurrekontua jaistea suposatu zuelako. Berdin gertatutako al da oraingo honetan?\n—Zenbakien inguruan ez daukagu inolako pistarik, baina ez dut uste euskararen arloan jaitsiera esanguratsurik egongo denik. Esperantza daukat gure programa nagusienak laguntzen jarraitzeko diru nahikoa izango dugula. Jaurlaritzarentzat euskararen normalizazioa estrategikoa da. Beste eremu batzuk irabazteko diru baliabideak behar dira, giza baliabideak, legerian ere eragin egin behar da. Gauza on bat daukagu: euskararen biziberritze prozesuan gizartea atzetik dago, inkesta soziolinguistiko guztiek hala diote. Giza baliabideekin eta legeriaren aldetik behar diren dekretu legeak egiten baldin badira, gizartea atzean izanik, aurrera egingo dugu.\n"Legegintzaldi honetan C1erako bidea egin eta 30 urtera arteko gazteei ere doakotasuna bermatu nahi diegu"\n"Hezkuntzan hizkuntza proiektu bereziak beharko dira tokian tokian, oso ezberdinak garelako"\n"Azkenengo ikerketaren arabera, Eusko Jaurlaritzaren %70ak, gutxienez, badauka euskararen ezagutzaren bat"\n"Esperantza daukat gure programa nagusienak laguntzen jarraitzeko diru nahikoa izango dugula"\n"Erakunde batek ezin dezake dekretuz agindu euskaraz egin behar dela eremu batzuetan; erakundeetan bertan, bere langileei, bai"\n"Aztertzen bada zenbat urte daramatzagun biziberritze prozesuarekin ez da ezer, kontuan hartuta zelan hartu genuen euskara"


Free chat Region Syddanmark. Ausazko arrotz doan txateatu berehala Region Syddanmark tik.\nFree chat Region Syddanmark\nOngi etorri Chatroulette Region SyddanmarkEdozein lekutan, munduko pertsona aleatory bat konektatzeko. Chatroulette Region Syddanmark dezakezu honako aukeren artean aukeratu:- Guztiak pertsona mota Region Syddanmark doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nRegion Syddanmark hirien zerrenda: